Kes saman 1MDB terhadap Najib digantung sehingga kes jenayah selesai

Prosiding kes saman sivil US$8 bilion oleh 1Malaysia Development Berhad (1MDB) dan empat anak syarikatnya terhadap Datuk Seri Najib Tun Razak dan tujuh individu lain digantung sementara sehingga perbicaraan kes jenayah bekas perdana menteri itu berkaitan 1MDB diputuskan oleh Mahkamah Tinggi di sini.

Peguam Tan Sri Muhammad Shafee Abdullah, yang mewakili Najib, ketika ditemui pemberita berkata ini kerana pihak-pihak terlibat telah mencapai persetujuan untuk menggantung prosiding kes saman sivil tersebut, menurut laporan Bernama.

“Oleh itu, permohonan Datuk Seri Najib untuk menggantung prosiding kes saman sivil itu ditarik balik,” kata peguam itu selepas prosiding dalam kamar Pesuruhjaya Kehakiman Mahkamah Tinggi Atan Mustaffa Yussof Ahmad.

Perkara itu disahkan peguam Datuk DP Naban yang mewakili 1MDB dan anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited, yang sebelum ini dikenali sebagai 1MDB Global Investments Limited selaku plaintif.

Hari ini sepatutnya ditetapkan untuk mendengar permohonan Najib untuk menggantung prosiding kes saman tersebut.

Kesemua syarikat itu memfailkan saman pada 7 Mei 2021 dengan menamakan Najib, bekas Pengarah Kewangan 1MDB Terrence Geh Choh Heng, bekas peguam 1MDB Jasmine Loo Ai Swan, bekas Pengarah Eksekutif 1MDB Casey Tang Keng Chee, bekas Ketua Pengarah Pelaburan Vincent Beng Huat Koh, bekas Ketua Pegawai Operasi Radhi Mohamad, bekas Pengarah Pelaburan Kelvin Tan Kay Jim dan bekas Ketua Pegawai Eksekutif SRC International Sdn Bhd Nik Faisal Ariff Kamil sebagai defendan.

Saman itu antara 22 saman sivil yang difailkan untuk menuntut lebih US$23 bilion bagi pihak 1MDB dan bekas anak syarikatnya, SRC International Sdn Bhd terhadap beberapa individu yang didakwa terbabit dalam skandal kewangan itu.

Menerusi writ saman itu, kesemua plaintif antara lain mendakwa defendan melakukan pecah amanah, melanggar kewajipan staturori, menyalahgunakan kuasa, berkonspirasi serta menyeleweng dana 1MDB.

Najib, 68, yang juga Ahli Parlimen Pekan, kini sedang dibicarakan atas empat pertuduhan menggunakan kedudukannya untuk mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Najib juga sedang dibicarakan bersama-sama bekas Ketua Pegawai Eksekutif 1MDB Arul Kanda Kandasamy atas dakwaan meminda laporan audit akhir 1MDB.


Peguam Najib beritahu anak guamnya dijanjikan hadiah wang tunai RM1.17 bilion

Sebanyak wang tunai RM1.17 bilion dijanjikan kerabat diraja Arab Saudi yang juga bekas Gabenor Provinsi Madinah, Abdulaziz bin Majid Al Saud diberikan kepada Datuk Seri Najib Razak sebagai hadiah.

Peguam bela Najib, Wan Aizuddin Wan Mohameed memberitahu Mahkamah Tinggi Kuala Lumpur pemberian hadiah wang tunai RM1.17 bilion adalah sebagai menghargai bekas Perdana Menteri bergelar banduan tersebut sebagai menghargai peranannya selaku pemimpin Islam moden.

Perbicaraan Najib melibatkan penyelewengan dana RM2.3 bilion milik 1Malaysia Development Berhad (1MDB) bersambung hari ini.

Menurut Wan Aizuddin, surat pertama bertarikh 1 November 2011, menyatakan Abdulaziz berhasrat menghadiahkan wang tunai berjumlah AS$375 juta yang akan disalurkan daripada akaun peribadinya (Abdulaziz) melalui akaun syarikat Blackstone Asia Real Estate Partners Limited.

Surat kedua pula yang bertarikh 1 Mac 2013 menyebut Abdulaziz akan menghadiahkan AS$800 juta daripada akaun peribadinya melalui akaun syarikat Tanore Finance Corp.

Laporan Jabatan Keadilan Amerika Syarikat (DoJ) sebelum ini menyatakan Blackstone adalah syarikat yang dikaitkan dengan ahli perniagaan dalam buruan, Low Taek Jho atau Jho Low, manakala Tanore dikawal ahli perniagaan Eric Tan Kim Loong yang juga sekutu Jho Low.

Wan Aizuddin mengemukakan surat berkenaan ketika menyoal saksi ke-38 pendakwaan, iaitu Ketua Pasaran Modal Perbankan Persendirian AmBank, Yap Wai Keat.

Menurut surat terbabit, Abdulaziz tidak mengharapkan sebarang faedah peribadi, sama ada secara langsung atau sebaliknya terhadap hadiah yang diberikan dan ia tidak boleh ditafsir sebagai rasuah kerana bercanggah dengan hukum Islam.

Ia turut menyatakan, wang berkenaan hanya hadiah dan akan dimasukkan ke dalam akaun Najib pada bila-bila masa yang bersesuaian dan Najib mempunyai budi bicara untuk menentukan bagaimana ia akan digunakan.

Berdasarkan kepada borang pengiriman wang ke dalam akaun Najib, saksi bersetuju dengan peguam bahawa AS$680 juta yang dimasukkan ke dalam akaun terbabit boleh meliputi jumlah AS800 juta yang dinyatakan dalam surat Abdulaziz.

Disoal Wan Aizuddin, sama ada pernah melihat kedua-dua surat itu, Wai Keat berkata, beliau tidak dapat mengingatinya, bagaimanapun ada kemungkinan Pengurus Perhubungan Ambank ketika itu, Joanna Yu, menunjukkan kepadanya.

Katanya, Joanna mungkin memberitahunya urus niaga transaksi itu adalah hadiah, di mana ada surat yang disertakan bersama.

Bagaimanapun katanya, beliau tidak boleh mengesahkan dengan pasti bahawa transaksi itu adalah hadiah daripada Abdulaziz kerana hanya bertanggungjawab untuk menukarkan dana yang masuk ke dalam akaun kepada matawang ringgit.

Minggu lalu, pembelaan turut mengemukakan surat daripada Abdulaziz yang menyatakan bahawa wang tunai berjumlah AS$100 juta dihadiahkan kepada Najib sebagai menghargai sumbangannya kepada dunia Islam.


Portal hiburan, Rotikaya dipanggil SKMM berhubung artikel Siti Nurhaliza

Suruhanjaya Komunikasi dan Multimedia Malaysia (SKMM) memanggil pengendali portal hiburan, Rotikaya untuk diambil keterangan berhubung sebuah artikel yang melibatkan artis dalam program Himpunan Madani baru-baru ini di Kedah.

Menurut sumber dalam industri media, pengendali portal Rotikaya dan penulis artikel tersebut dipanggil untuk memberi keterangan pada pagi ini (Selasa) di ibu pejabatnya, Cyberjaya berhubung penulisan artikel melibatkan Datuk Siti Nurhaliza Tarudin.

Bagaimanapun tidak pasti sama ada Rotikaya akan disiasat atau didakwa ekoran penulisan artikel yang juga sudah diturunkan daripada laman portal tersebut.

Artikel itu antara lain memetik Siti sebagai berkata beliau menerima undangan untuk memeriahkan majlis tetapi tidak menyangka “ia seperti majlis politik”.

Semakan mendapati artikel tersebut telah dipadam oleh portal hiburan itu.

Artikel tersebut ipercayai merujuk kepada acara Himpunan Madani Kedah 2023 anjuran kerajaan persekutuan yang diadakan pada 28 April lalu, sehari sebelum Rumah Terbuka Aidilfitri Malaysia Madani yang juga di negeri itu.

Susulan itu, penyanyi terkenal itu menafikan membuat kenyataan berkenaan acara sambutan Aidilfitri di Kedah “seperti majlis politik”.

Dalam hantaran di Instagram semalam, Siti turut meminta sebuah portal hiburan agar tidak menyebarkan kenyataan tersebut.

“Saya tak pernah buat kenyataan ini,” katanya.

Selain Siti, penyanyi Amy Search juga menjadi artis undangan di acara itu, yang menyaksikan Perdana Menteri Datuk Seri Anwar Ibrahim dan beberapa menteri kerajaan campuran memberi ucapan.

Sementara itu, portal hiburan Rotikaya memohon maaf kerana atas artikel yang dibuat berdasarkan hantaran Facebook yang palsu.


Vaksin Covid-19: Pfizer mohon suntik kanak-kanak seawal 5 tahun

Pfizer Inc dan BioNTech SE mengemukakan permohonan kepada Pentadbiran Makanan dan Ubat-Ubatan (FDA) Amerika Syarikat (AS) bagi membenarkan penggunaan kecemasan vaksin Pfizer kepada kanak-kanak berusia antara lima dan 11 tahun – kumpulan yang kini belum dibenar disuntik vaksin Covid-19, kata Pfizer pada Khamis.

FDA menetapkan 26 Oktober ini bagi panel penasihat luarnya untuk bertemu dan membincangkan permohonan tersebut, memungkinkan kanak-kanak dalam kumpulan usia itu – berjumlah sekitar 28 juta – untuk mula menerima suntikan dua dos Pfizer tidak lama lagi.

“Dengan kes-kes baharu dalam kalangan kanak-kanak di AS terus berada pada tahap yang tinggi, permohonan ini merupakan langkah penting dalam usaha berterusan kami melawan Covid-19,” kata Pfizer dalam kenyataan.

Pfizer/BioNTech sebelum ini telah memperoleh kebenaran FDA bagi kegunaan kecemasan terhadap remaja berusia 12 hingga 15 tahun, dan kelulusan penuh bagi belia berumur 16 tahun ke atas.

Vaksin Pfizer/BioNTech adalah salah satu daripada tiga yang digunakan di AS, selain Moderna dan vaksin dos tunggal Johnson & Johnson (J&J), kedua-duanya tidak mendapat kelulusan penuh bagi mana-mana kumpulan umur.

Kelulusan Pfizer/BioNTech yang cepat kepada kanak-kanak dapat membantu mengurangkan kemungkinan peningkatan kes dalam beberapa minggu dan bulan mendatang, dengan sekolah dibuka di seluruh negara.

Sekiranya diberi kebenaran, vaksin Pfizer/BioNTech dua dos akan menjadi suntikan Covid-19 pertama yang disediakan untuk kanak-kanak berumur 5 hingga 11 tahun di AS.

Vaksin Pfizer/BioNTech setakat ini telah terbukti mendorong tindak balas imun yang kuat kepada kanak-kanak berumur 5 hingga 11 tahun dalam percubaan klinikal terhadap 2,688 peserta.

Syarikat itu juga menjalankan ujian klinikal vaksin berkenaan kepada kanak-kanak berusia dua hingga lima tahun, dan enam bulan hingga dua tahun, dengan data bakal diperoleh pada suku keempat tahun ini.

Kanak-kanak yang dijangkiti Covid-19 pada masa ini merangkumi sekitar 27 peratus daripada semua kes, sekali gus mencerminkan penularan varian Delta dalam kalangan individu tidak divaksin, menurut Akademi Pediatrik Amerika. – Reuters


Impian Anwar jadi PM akan berkubur di Tambun, kata Azmin Ali

Impian Pengerusi Pakatan Harapan (PH), Datuk Seri Anwar Ibrahim untuk menjadi Perdana Menteri akan berakhir di kawasan Parlimen Tambun, kata bekas orang kuatnya Datuk Seri Mohamed Azmin Ali.

Ketua Penerangan Perikatan Nasional (PN) itu berkata sejarah akan tercipta pada 19 November ini, apabila tirai karier politik Presiden PKR itu dilabuhkan di Tambun.

“Pengundi Tambun sudah matang dan mereka telah melihat bagaimana Peja (Datuk Seri Ahmad Faizal Azumu) berkhidmat di sini.

“Beliau bukan sahaja menteri dan penyandang ahli Parlimen di sini (Tambun), malah beliau juga seorang pemimpin yang adil kepada semua rakyat di Tambun,” katanya ketika bertemu rakyat di Klebang Jaya dekat Ipoh, hari ini (10 November 2022).

Calon Perikatan Nasional bagi kerusi Parlimen Gombak, Selangor itu berkata Tambun tidak memerlukan orang luar untuk mewakili mereka, dan mereka harus mengundi Faizal pada Pilihan Raya Umum Ke-15 (PRU15).

“Kita tidak perlukan orang luar untuk mewakili rakyat di sini, biarlah orang tempatan memimpin rakyat ke arah keharmonian dan perpaduan.

“Tidak perlu ada unsur luar untuk memecahkan perpaduan di Tambun. Saya percaya rekod akan tercipta, sekali lagi di Tambun,” kata Azmin yang juga Menteri Kanan Perdagangan Antarabangsa dan Industri kerajaan sementara.

Faizal yang juga Timbalan Presiden Bersatu akan ditentang Anwar, selain Ketua UMNO Bahagian Tambun Datuk Aminuddin Md Hanafiah, dan Abdul Rahim Tahir (Pejuang).

Pada PRU-14, Ahmad Faizal, yang bertanding di bawah Pakatan Harapan, memperoleh 38,661 undi untuk menewaskan calon daripada BN dan PAS dengan majoriti 5,320 undi.


Kes baharu naik lagi, Melaka meningkat empat kali ganda

Jangkitan baharu Covid-19 di seluruh negara meningkat lagi kepada 9,353 kes berbanding 9,180 semalam, susulan program saringan yang dilakukan secara meluas, khususnya di Selangor dan Wilayah Persekutuan Kuala Lumpur sejak dikenakan Perintah Kawalan Pergerakan Diperketat (PKPD).

Ketua Pengarah Kesihatan Tan Sri Dr Noor Hisham Abdullah berkata angka baharu dalam tempoh 24 jam sehingga 12 tengah hari tadi itu menjadikan kumulatif keseluruhan sejak pandemik melanda negara kepada 827,191 kes.

Beliau berkata dalam tempoh itu Selangor dan Kuala Lumpur merekodkan kes tertinggi iaitu masing-masing 4,277 dan 1,398 kes.

Semalam, Selangor merekodkan 4,400 jangkitan baharu dalam tempoh 24 jam, manakala Kuala Lumpur (1,271 kes).

Berdasarkan statistik yang dikeluarkan Kementerian Kesihatan (KKM) hari ini, lapan negeri dan wilayah mencatatkan kenaikan kes baharu dalam tempoh 24 jam itu.

Negeri dan wilayah yang merekodkan peningkatan kes Pulau Pinang, Perlis, Pahang, Johor, Labuan, Kuala Lumpur, dan Putrajaya.

Manakala kes baharu di Melaka naik empat kali ganda berbanding semalam sebanyak 222 kes kepada 835 hari ini.

Beliau sebelum ini memaklumkan peningkatan kes baharu Covid-19, khususnya di Selangor dan Kuala Lumpur, adalah disebabkan aktiviti pengesanan dan saringan yang lebih mudah, susulan pelaksanaan PKPD di 48 mukim.

“Susulan pelaksanaan PKPD di 34 mukim di Selangor dan 14 lokaliti di Kuala Lumpur, aktiviti-aktiviti kesihatan awam dapat dijalankan dengan lebih bertumpu di sesuatu kawasan,” katanya.


Antibodi dari suntikan Sinovac pudar setelah enam bulan: Kajian

Satu kajian makmal menunjukkan keberkesanan antibodi yang dicetuskan oleh vaksin Sinovac Biotech, bagi melawan Covid-19 akan mengalami penurunan selepas enam bulan suntikan kedua bagi kebanyakan penerima, walaupun suntikan ketiga mampu meningkatkan imuniti yang kuat.

Penyelidik China melaporkan penemuan itu dalam dokumen yang diterbitkan pada Ahad, selepas melakukan kajian ke atas sampel darah individu dewasa yang sihat berusia antara 18 dan 59 tahun.

Bagi peserta yang menerima dua dos, dua atau empat minggu, hanya 16.9 peratus dan 35.2 peratus masing-masing masih mempunyai tahap antibodi peneutralan melebihi ambang enam bulan selepas dos kedua, kata dokumen itu.

Pembacaan itu berdasarkan data dari dua kohort yang melibatkan masing-masing lebih daripada 50 peserta, sementara kajian memberikan dos ketiga kepada keseluruhan 540 peserta.

Apabila peserta dalam beberapa kohort diberi dos ketiga – kira-kira enam bulan selepas yang kedua – peneutralan tahap antibodi setelah 28 hari lagi meningkat sekitar tiga hingga lima kali ganda daripada tahap yang dilihat empat minggu setelah dos kedua, kata kajian itu.

Kajian itu dilakukan penyelidik pihak berkuasa kawalan penyakit di wilayah Jiangsu, Sinovac, dan institusi-institusi lain di China.

Para penyelidik mengingatkan bahawa kajian itu tidak menguji kesan antibodi terhadap varian yang lebih mudah menular, dan kajian lebih lanjut diperlukan untuk menilai jangka waktu antibodi setelah suntukan ketiga. – Agensi


J-KOM padam infografik belanja dapur RM397.80 sebulan

Selepas dihentam pelbagai pihak, Jabatan Komunikasi Komuniti (J-KOM) memadamkan hantaran yang memaparkan infografik ‘belanja dapur’ untuk keluarga dan golongan bujang selama seminggu dan sebulan.

Agensi kerajaan tersebut memadam hantaran berkenaan di Facebook dan Twitter yang menerangkan sama ada belanja dapur benar-benar telah meningkat dari RM200 kepada RM500 seperti yang dilaporkan oleh media.

Infografik tersebut sebelum ini disebarluaskan sebaik dimuat naik J-KOM dan dikritik malah disifatkan tidak logik.

Susulan pemadaman tersebut, MalaysiaGazette melaporkan beberapa pengikut media sosial J-KOM melahirkan rasa kehairanan selepas mendapati hantaran berkenaan telah tiada.

“Mana post fasal perbandingan harga barang tu min (admin)?” tanya Rizal Bohari.

“Kenapa delete infografik harga barang bawah RM500 sebulan? Sabtu esok saya nak pergi pasar. Risau nanti belanja terlebih RM500,” sindir Ahmad Yazid.

Poster yang dikongsi oleh J-KOM sebelum ini menganggarkan belanjar dapur untuk keluarga seramai empat orang hanya RM397.80 sebulan atau RM99.45 seminggu.

Perbelanjaan seminggu meliputi pembelian dua ekor ayam empat kilogram (RM37.60), beras 10kg (RM38), minyak masak 2kg (RM13.80 sen), telur sepapan (RM14), dua roti saiz besar (RM8.60) dan gas memasak 12kg (RM25.80).

Manakala perbelanjaan bagi golongan bujang RM234.60 sebulan atau RM58.65 seminggu di mana perbelanjaan seminggu meliputi satu ekor ayam dua kilogram (RM18.80), beras 10kg (38kg), minyak masak 1kg (RM6.90), telur sepapan (RM14), roti (RM3) dan gas memasak 12kg (RM25.80).

Angka itu ditingkatkan sedikit daripada anggaran asal yang dimuatnaik iaitu RM391 sebulan bagi keluarga dan RM228 bagi golongan bujang.

Bagaimanapun hantaran berkenaan menerima lebih 10,000 komen dan lebih 10 ribu reaksi serta beribu perkongsian.

Rata-rata berpendapat anggaran berkenaan dilakukan tanpa membuat kajian sebenar situasi semasa yang dihadapi rakyat.

“Bawang-bawang dan seangkatan dengannya tanam sendiri geng, garam, gula, Ajinomoto tak payah guna dah lepas ni,” kata Cinta Siara.

“Sarapan roti telur, telur hancur. Tengah hari ayam goreng. Hari-hari makan macam tu, silap-silap berkokok,” sindir Muhamad Fadzil.

Sebelum ini, sebuah akhbar tabloid menyiarkan laporan berita bertajuk ‘Dulu belanja dapur RM200 kini jadi RM500 sebulan.


Penasihat ekonomi wajib ada latar belakang ekonomi, CME bidas Anwar

Lantikan anak perdana menteri, Nurul Izzah Anwar sebagai penasihat kanan ekonomi dan kewangan terus mendapat kritikan malah bekas Ahli Parlimen Permatang Pauh itu disifatkan tidak layak memberi nasihat kepada kerajaan dalam bidang tersebut.

Ketua Pegawai Eksekutif Pusat Pendidikan Pasaran (CME) Dr Carmelo Ferlito menegaskan Naib Presiden PKR itu mungkin berkelayakan dalam bidang kejuruteraan dan hubungan antarabangsa namun dua bidang itu tidak berkaitan dengan bidang yang dipertanggungjawabkan kepadanya itu.

“Beliau tidak mempunyai sebarang latar belakang khusus dalam bidang ekonomi atau kewangan. Walaupun ini tidak diperlukan untuk peranan politik utama seperti menteri atau timbalan menteri namun ia harus diwajibkan bagi penasihat dan pegawai kanan,” katanya lapor FMT.

Semalam, Datuk Seri Anwar Ibrahim mempertahankan keputusannya menawarkan jawatan penasihat tersebut kepada anaknya, Nurul Izzah sambil menegaskan anak sulungnya itu mempunyai dua ijazah iaitu ijazah pertama dalam bidang kejuruteraan dan ijazah kedua dalam dasar awam dan sosial dari Universiti Johns Hopkins, Amerika Syarikat (AS).

Malah kata Pengerusi PH itu, beliau turut tidak mempunyai kelulusan berkaitan kewangan namun dilantik menjadi menteri kewangan selama lapan tahun sebelum ini.

Beliau turut menegaskan Nurul Izzah tidak menerima sebarang elaun bagi jawatan tersebut.

Dalam pada itu Ferlito menegaskan dibayar atau tidak bukan isunya.

“Harga sebenar politik yang dibayar oleh rakyat bukanlah gaji tetapi kesan daripada dasar yang tidak baik.

“Walaupun berpandukan niat yang baik, dasar yang tidak baik boleh merosakkan sesebuah negara. Kita telah melihatnya dengan harga siling atau larangan terhadap pekerja asing,” katanya.

Malah Ferlito turut memberi amaran bahawa Malaysia tidak mempunyai banyak masa lagi untuk menyelesaikan isu struktur dalam ekonomi memandangkan cabaran bakal dihadapi negara.

Selain itu, Pakar Geostrategis dan Felo Kanan, Akademi Penyelidikan Strategik Nusantara, Dr Azmi Hassan berpendapat langkah Anwar itu bertentangan dengan desakannya sebelum ini mengenai urus tadbir baik yang menghalang amalan nepotisme.


Perdana Menteri rakam takziah pemergian Mufti Perak

Perdana Menteri Tan Sri Muhyiddin Yassin merakamkan ucapan takziah atas kembalinya ke Rahmatullah Mufti Perak, Tan Sri Harussani Zakaria, hari ini.

Allahyarham Harussani,82, meninggal dunia kerana jangkitan Covid-19 di Hospital Raja Permaisuri Bainun (HRPB) pada jam 2.45 petang tadi.

“Saya dan keluarga ingin menzahirkan rasa dukacita atas pemergian tokoh agama yang amat disegani, Tan Sri Dato’ Seri Dr. Hj. Harussani bin Hj. Zakaria yang baru sahaja meninggal dunia.

“Salam takziah kepada keluarga Allahyarham atas kehilangan orang tersayang. Semoga mereka tabah menghadapi detik yang mendukacitakan ini,” kata Muhyiddin menerusi hantaran di Facebooknya sebentar tadi.

Menurut Muhyiddin, jasa dan sumbangan besar Allahyarham dalam memperjuang dan mengembangkan syiar Islam adalah tidak ternilai harganya.

Tambahnya, selain menjadi Mufti Perak, Allahyarham memang dikenali sebagai seorang pendakwah dan agamawan yang mudah didekati dan disegani oleh seluruh lapisan masyarakat.

“Pemergian Allahyarham merupakan satu kehilangan kepada dunia dakwah, bukan sahaja buat negeri Perak tetapi kepada rakyat Malaysia secara keseluruhan.

“Sama-samalah kita doakan semoga roh Allahyarham yang sepanjang hidupnya mengabdikan diri untuk memperkasakan Islam ditempatkan dalam kalangan orang yang beriman dan beramal soleh. Amin,” katanya lagi.

Harussani sebelum ini dilaporkan menerima rawatan di unit rawatan rapi (ICU) Hospital Raja Permaisuri Bainun (HRPB), di sini selepas disahkan positif wabak Covid-19.

Ucapan takziah turut dimuatnaik di Facebook rasmi jabatan itu.


RON97 turun 10 sen, RON95 kekal

Harga runcit petrol RON97 turun 10 sen seliter daripada RM3.91 kepada RM3.81 bagi tempoh seminggu, bermula esok hingga 13 April, menurut Kementerian Kewangan (MOF).

Dalam kenyataan hari ini MOF memaklumkan harga runcit petrol RON95 dan diesel masing-masing kekal pada RM2.05 dan RM2.15 seliter bagi tempoh yang sama.

Harga tersebut berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling ditetapkan,” menurut kenyataan itu.

MOF turut memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


FDA lulus Pfizer, Moderna sebagai dos penggalak

Syarikat farmaseutikal Amerika Syarikat (AS), Pfizer dan rakan kongsinya dari Jerman BioNTech, serta firma AS, Moderna, mendapat kelulusan penggunaan vaksin masing-masing sebagai dos penggalak kepada individu dewasa, semalam.

Kelulusan penggunaan kecemasan (EUA) itu diberikan Pentadbiran Makanan dan Ubat-Ubatan (FDA) AS, kata kedua-dua firma farmaseutikal itu dalam kenyataan berasingan.

Dos penggalak akan diberikan sekurang-kurangnya enam bulan selepas individu melengkapkan vaksinasi.

Bagi vaksin penggalak Pfizer-BioNTech, syarikat itu berkata mereka akan menggunakan kadar dos penuh, manakala Moderna akan menggunakan 50 mikrogram berbanding dos penuh bagi suntikan pertama dan kedua.

Keizinan penggunaan kecemasan ini dibuat tatkala keadaan sekarang kritikal apabila AS memasuki bulan-bulan musim sejuk dan berdepan peningkatan jumlah kes Covid-19 dan kemasukan ke hospital di seluruh negara, kata Ketua Pegawai Eksekutif (CEO) Moderna, Stephane Bance.

Pengerusi dan CEO Pfizer, Albert Bourla pula berkata dos penggalak membantu lebih ramai individu dewasa mengekalkan perlindungan tahap tinggi terhadap Covid-19.

CEO BioNTech, Ugur Sahin berkata data klinikal menunjukkan tindak balas imun yang kuat daripada dos penggalak, sambil menambah bahawa ia dapat mengekalkan perlindungan tahap tinggi terhadap varian yang diuji, termasuk Delta.

Pentadbiran Joe Biden pada Ogos lalu mengumumkan rancangan besar-besaran untuk memberi suntikan dos penggalak kepada individu dewasa. – Agensi


SPRM tahan guru besar wanita

Seorang guru besar wanita di sebuah sekolah kebangsaan pendidikan khas ditahan kerana dipercayai menyalahgunakan kedudukan dengan membeli barangan sekolah melalui dua syarikat milik anaknya pada 2019 hingga tahun lepas.

Sumber Suruhanjaya Pencegahan Rasuah Malaysia (SPRM) Kedah berkata wanita berusia 58 tahun itu ditahan ketika hadir memberi keterangan di Pejabat SPRM Sungai Petani, pada jam 1 tengah hari tadi.

Katanya, wanita itu dipercayai telah menyalahgunakan kedudukan dengan melakukan pembelian barangan sekolah bernilai RM22,646 melalui dua syarikat didaftar atas nama dua anaknya masing-masing berusia 31 dan 33 tahun.

Katanya, suspek wanita itu dilepaskan dengan jaminan SPRM sebanyak RM10,000 tanpa deposit kerana perlu menjaga suaminya yang sedang uzur di rumahnya.

Sementara itu, Pengarah SPRM Kedah, Datuk Shaharom Nizam Abd Manap, ketika dihubungi, mengesahkan mengenai tangkapan itu dan memberitahu kes disiasat mengikut Akta SPRM 2009. – Bernama


Tinggalkan PH bukan langkah khianat kata Muhyiddin

Presiden Bersatu, Tan Sri Muhyiddin Yassin menegaskan keputusan meninggalkan kerajaan Pakatan Harapan (PH) sebelum ini bukan langkah pengkhianatan sebaliknya sebagai langkah penyelamatan.

Dilabel sebagai pengkhianat oleh bekas rakan sekutunya dari PH, Muhyiddin berkata langkah itu diambil selepas terus ditekan oleh parti-parti komponen terutama dalam hal berkait  keputusan-keputusan kerajaan membabitkan Bumiputera dan agama.

“Saya fikir perkataan yang lebih tepat ialah penyelamat bukan pengkhianat. Tengok hasilnya sekarang ini. Siapa yang menyelamatkan negara? Saya tidak kata saya seorang tapi gabungan usaha, rakyat, petugas barisan hadapan, saya dan pimpinan yang lain untuk menguruskan hal-hal yang paling sukar.

“Mungkin dikaitkan dengan soal itu (pengkhianat) kerana kami mengambil langkah untuk meninggalkan PH. Kami ditekan dengan desakan dibuat pimpinan PH khususnya PKR dan Amanah…DAP terutamanya, yang saya kira tidak bersesuaian malah bercanggah dengan kepentingan sebahagian besar masyarakat Malaysia terutamanya Bumiputera, orang Islam dalam negara kita,” katanya.

Beliau yang juga calon Parlimen Pagoh bagi Pilihan Raya Umum ke-15 (PRU-15), Sabtu ini berkata demikian ketika sesi Sinar Live : Cukup-cukuplah fitnah PN, hari ini.

Sebaliknya Muhyiddin berkata Bersatu boleh digelar pengkhianat jika masih kekal dalam jemaah yang mendatangkan kemudaratan kepada rakyat dan negara.

“Kalau saya sebut satu per satu, banyak membuktikan seolah-olah jauh lari daripada apa yang telah pun kita laksanakan sebagai teras pembangunan Malaysia jadi ini bercanggah daripada aspirasi Bersatu, bukan saya yang keluar tapi Bersatu yang keluar (PH).

“Keputusan kita, kalau lagi lama kita duduk di sini (kerajaan PH) banyak perkara mudarat yang akan berlaku pada negara. Sanggupkah kita (Bersatu) duduk di situ dan kekal…jadi pengkhianat kerana kekal di situ? Atau kita terpaksa keluar dari situ. Jemaah yang kita fikir tak sesuai ini tak boleh kekal lama,” katanya.


Nilai ringgit menyusut berbanding dolar AS

Ringgit terus menyusut berbanding dolar US hari ini seiring dengan mata wang Asia lain apabila dolar US mencatatkan kenaikan semalaman berikutan jangkaan kadar faedah yang lebih tinggi walaupun dalam keadaan pertumbuhan ekonomi yang agak lembap.

Pada 6 petang, ringgit diniagakan rendah pada 4.4565/4585 berbanding dolar US daripada 4.4480/4520 yang disaksikan semalam, menurut laporan Bernama.

Seorang peniaga berkata terdapat peningkatan permintaan terhadap dolar US sebagai aset selamat berikutan kebimbangan yang diperbaharui ke atas sektor perbankan dan ekonomi Amerika Syarikat (AS) susulan rentetan pendapatan korporat termasuk data keyakinan pengguna yang lebih lemah daripada jangkaan, yang mengekalkan selera untuk kebanyakan aset dipacu risiko terhad minggu ini.

Pengarah Urusan SPI Asset Management, Stephen Innes berkata pasaran juga kekal dalam mod berisiko berikutan pendapatan gergasi penghantaran AS, United Parcel Service (UPS) mula mencerminkan penyusutan dalam logistik di negara tersebut dan mungkin di seluruh dunia.

“Ini menjejaskan pengeksport Asia seperti Malaysia. Ringgit juga menerima kesan negatif daripada kejatuhan harga minyak memandangkan kurang permintaan daripada lori pengangkutan dan ini memberi kesan kepada harga diesel,” katanya.

Sementara itu, ringgit diniagakan lebih lemah berbanding sekumpulan mata wang utama.

Ia jatuh berbanding euro kepada 4.9209/9231 daripada 4.9061/9106, turun berbanding yen Jepun kepada 3.3397/3415 daripada 3.3231/3264 dan merosot berbanding pound Britain kepada 5.5573/5597 daripada 5.5462/5512 sebelumnya.

Ringgit juga diniagakan rendah berbanding mata wang Asean.

Ringgit lemah berbanding rupiah Indonesia kepada 300.3/300.6 daripada 297.6/298.2, adalah lebih rendah berbanding baht Thailand kepada 13.0261/0365 daripada 12.9325/9494 dan mencatatkan kerugian berbanding dolar Singapura kepada 3.3387/3405 daripada 3.3293/3328 namun kekal tidak berubah berbanding peso Filipina pada 8.01/8.02.


Flurona bukan varian baharu Covid

Flurona tidak merujuk kepada varian baharu Covid-19 tetapi berlakunya disebabkan dua virus berbeza yang menyerang serentak, kata Ketua Pasukan Petugas Covid-19 Persatuan Perubatan Indonesia (IDI), Zubairi Djoerban.

“Mengenai Flurona, ia bukan varian baharu Covid-19, tetapi jangkitan berganda. Bermakna terdapat dua jenis virus yang menjangkiti seseorang pada masa yang sama,” katanya dipetik daripada laporan Antaranews.

Beliau membuat kenyataan itu sebagai mengulas laporan seorang wanita hamil di Hospital Beilinson di Petach Tikva, Israel dijangkiti dua virus -influenza dan coronavirus – pada masa yang sama.

Keadaan sedemikian berpunca daripada sistem imun yang lemah, katanya sambil menambah, kes sebegitu jarang berlaku.

Bagaimanapun, virus itu masih boleh menjangkiti seseorang secara serentak kerana kedua-dua virus itu dijangkiti melalui udara atau titisan dan menyerang saluran pernafasan, kata Djoerban.

Walaupun terdapat persamaan dalam cara penularannya, Covid-19 dan influenza mempunyai punca yang berbeza. Justeru, rawatan mereka memerlukan ubat atau vaksin yang berbeza, katanya.

“Tidak perlu risau kerana influenza sangat jarang ditemui di Indonesia, terutama yang menyebabkan kematian. Influenza tidak harus dikelirukan dengan selesema yang biasa dihidapi oleh orang Indonesia,” katanya.

Menurut Djoerban, selesema yang dihidapi ramai rakyat Indonesia adalah sejenis selesema biasa yang menyebabkan seseorang itu batuk, bersin, dan hidung berair.

“Penyakit itu tidak sama dengan influenza, yang dilihat di negara yang mengalami musim sejuk seperti Amerika Syarikat dan menyebabkan penghidap mengalami gejala teruk seperti radang paru-paru atau kematian,” jelasnya.

Namun, memandangkan situasi semasa Covid-19 di negara ini, semua pihak perlu berwaspada dan tidak bertindak angkuh. Perkara paling penting untuk mengelak virus, terutamanya Covid-19, adalah vaksinasi,” katanya. – Antara


Taufan Nanmadol semakin lemah, bergerak ke Pasifik

Taufan Nanmadol bertukar menjadi taufan ekstratropika pada pagi ini (20 September 2022) selepas ia bergerak merentasi kepulauan Jepun ke Pasifik setelah membadai barat daya negara itu dengan hujan lebat dan mencetuskan tanah runtuh, menyebabkan dua orang maut dan sekurang-kurangnya 115 cedera.

Ribut itu – salah satu yang paling kuat yang pernah dilihat Jepun apabila ia sampai ke Pulau Kyushu pada Ahad, membawa angin yang tidak pernah berlaku sebelum ini dan hujan lebat – bergerak dengan tekanan atmosfera 985 hectopascals pada awal Selasa, tetapi masih membawa angin maksimum 126 kilometer sejam (kmj).

Di wilayah Miyazaki, seorang lelaki ditemui maut selepas kabin lereng gunungnya musnah dalam banjir lumpur, dan seorang lagi lelaki disahkan meninggal dunia selepas keretanya ditenggelami air di tanah ladang.

Seorang lelaki dilaporkan hilang di Hiroshima dan sekurang-kurangnya 115 orang cedera, menurut kerajaan wilayah dan agensi pengurusan bencana.

Lebih 100,000 rumah masih terputus bekalan elektrik pada Selasa, kata Kyushu Electric Power, sambil menambah bahawa ia berharap dapat memulihkan kuasa sepenuhnya menjelang Rabu.

Tanah runtuh dan jambatan roboh berlaku di kawasan pergunungan wilayah Miyazaki, manakala sebahagian daripada struktur Istana Hikone, yang diisytiharkan sebagai sumber budaya penting, di wilayah Shiga didapati rosak.

Agensi Meteorologi Jepun meramalkan angin sehingga 108kmj di timur laut Jepun dan ombak sehingga 7 meter di barat Jepun pada Selasa.

Taburan hujan sehingga 80 milimeter (mm) dijangka sepanjang 24 jam hingga tengah hari Rabu di tengah dan timur Jepun, termasuk Tokyo, dan 60mm di timur laut. – Agensi


Hina raja perbuatan melampau, biadab: PAS

Perbuatan menghina institusi beraja sama ada dalam bentuk karikatur, penulisan, siaran media dan isyarat adalah sifat melampau yang mesti dibendung sepenuhnya, kata Dewan Ulamak PAS Pusat (DUPP).

Sambil mengecam perbuatan menghina Raja Permaisuri Agong baru-baru ini, Ketua DUPP, Datuk Dr Nik Muhammad Zawawi Salleh turut menempelak pihak yang mempertahankan penghinaan itu atas nama kebebasan bersuara.

“DUPP mengecam sekeras-kerasnya sebarang bentuk tindakan yang membawa kepada penghinaan Sistem Beraja yang telah diamalkan sekian alam di negara ini sejak dari Tanah Melayu sehinggalah pembentukan negara Malaysia.

“Amat membimbangkan pula apabila segala bentuk penghinaan yang berlaku kepada Sistem Beraja pada hari ini dipertahankan dan disokong atas alasan hak kebebasan bersuara.

“Hak kebebasan bersuara ada sempadannya, biar berdisiplin dan usah menjadi kurang ajar. Islam memberikan hak kebebasan namun Islam jua menetapkan sempadannya iaitu pada perkara baik dan kebajikan sahaja,” katanya dalam kenyataan hari ini.

Ahli Parlimen Pasir Puteh itu menyifatkan tindakan biadab dan penghinaan terhadap sistem beraja akan mengundang pula kepada serangan jahat terhadap agama Islam.

“Melihat kepada konseptual dan pengamalan Sistem Beraja yang termaktub dalam Perlembagaan jelas bahawa kepentingan memelihara dan menghormati institusi ini kerana ia menjadi simbol penjagaan agama Islam dan pemeliharaan kesuciannya yang jelas,” katanya.

Pendirian DUPP itu dibuat susulan perbuatan seorang penderhaka bernama Fahmi Reza yang menghina Raja Permaisuri Agong, Tunku Azizah Aminah Maimunah Iskandariah.

Penderhaka itu pula mendapat pembelaan kumpulan pendesak kebebasan bersuara, termasuk pemimpin politik PKR, Datuk Seri Anwar Ibrahim.


Hampir semua anggota PDRM lengkap dua dos vaksin, kata Mazlan

Semua pegawai dan anggota Polis Diraja Malaysia (PDRM) sudah terima dua dos lengkap vaksin dan sebilangan kecil sahaja yang masih menunggu tarikh temujanji, kata Timbalan Ketua Polis Negara Datuk Seri Mazlan Lazim.

Beliau berkata setakat ini hanya sebilangan kecil warga PDRM belum menerima suntikan vaksin berkenaan disebabkan faktor kesihatan selain masih menunggu tarikh janji temu.

“Ada anggota tak mau vaksin sebab (alami) alahan dan ada masalah kesihatan yang ada laporan doktor…(dalam pengetahuan beliau) tiada anggota dan pegawai yang menolak vaksin tanpa sebab. Saya ingat semua akan ambil (vaksin), tiada masalah,” katanya lapor Bernama.

Beliau berkata demikian pada sidang media selepas menyempurnakan Majlis Outreach Psikologi dan Spiritual Jabatan Integriti dan Pematuhan Standard (JIPS) PDRM kepada warga kerja serta pesara PDRM yang terlibat bencana banjir akibat fenonema kepala air di Yan pada 18 Ogos lepas.

Pada majlis itu seramai 16 penerima wakalah zakat PDRM termasuk warga kerja Ibu Pejabat Polis Daerah Yan dan pesara PDRM yang terjejas dengan bencana itu menerima zakat dengan setiap seorang memperoleh wang tunai RM1,000 bersama bekalan makanan bernilai RM100.

Sementara itu, Mazlan menasihatkan rakyat yang belum mendaftar dan menerima suntikan vaksin Covid-19 supaya berbuat demikian demi meningkatkan sistem imunisasi diri masing-masing dalam usaha melindungi diri daripada jangkitan wabak itu sekali gus memudahkan urusan seharian.

“Pada masa sama juga diperlukan (vaksin Covid-19) dalam mematuhi SOP (prosedur operasi standard) yang kini banyak kemudahan untuk mereka yang lengkap (suntikan) vaksin termasuk nanti untuk rentas negeri dan daerah,” katanya.

Dalam pada itu, beliau berkata PDRM akan bekerjasama dengan Jabatan Agama Islam negeri dalam usaha membanteras aktiviti pemujaan dan khurafat yang dikesan berlaku di kawasan Gunung Jerai.

“Pemantauan memang polis buat tetapi dari segi tindakan penguatkuasaan kena ada pengesahan daripada pihak Jabatan Agama Islam sebab di bawah mereka (penguatkuasaan), kita akan membantu dalam isu ini,” katanya.

Semalam, Menteri di Jabatan Perdana Menteri (Hal Ehwal Agama Islam) Idris Ahmad meminta segala aktiviti pemujaan dan khurafat yang dikesan berlaku di kawasan itu dihentikan segera memandangkan ia bertentangan dengan ajaran Islam serta boleh merosakkan akidah.

Beliau dipetik sebagai berkata kegiatan itu juga boleh mengundang bala kepada masyarakat kerana bukan sahaja pelaku akan menerima kesan malah akan melibatkan keseluruhan penduduk sekitar kawasan berkenaan.

22 Ogos lepas, sebuah akhbar tempatan melaporkan penduduk yang tinggal berhampiran Gunung Jerai mengharapkan segala aktiviti pemujaan dan khurafat di kawasan itu dapat dihentikan dan dibersihkan.


Lucu bila Asyraf Wajdi petik kata-kata bekas pemimpin HINDRAF

Adalah melucukan apabila Ketua Pemuda UMNO Datuk Asyraf Wajdi Dusuki memetik kata-kata seorang mantan menteri untuk menggambarkan Bersatu ingin sabotaj kerajaan hari ini dengan menolak Belanjawan 2023.

Ketua Armada Bersatu Malaysia, Senator Wan Ahmad Fayhsal Wan Ahmad Kamal berkata hakikatnya, P Waytha Moorthy tidak pernah menjadi anggota Bersatu, maka tidak seharusnya diambil sebagai pusat rujukan untuk sebarang pendirian oleh parti Bersatu.

“Bersatu dan Perikatan Nasional (PN) secara tegas menolak sebarang pilihan raya ketika negara sedang bergelut dengan risiko banjir dan kemelesetan ekonomi global seperti yang diberi amaran oleh Bank Dunia dan Dana Kewangan Antarabangsa (IMF).

“Beberapa Dewan Undangan Negeri di bawah PN juga tidak akan dibubarkan.

“Ini bagi membolehkan persiapan dibuat bagi menghadapi bencana, memastikan ekonomi negara terus berkembang agar rakyat tidak kehilangan pekerjaan dan punca pendapatan. Bagi Bersatu, kepentingan rakyat sentiasa keutamaan,” katanya dalam kenyataan hari ini.

Terdahulu, Asyraf menyifatkan pihak yang menolak Bajet 2023 seperti menarik sokongan terhadap Perdana Menteri, Datuk Seri Ismail Sabri Yaakob.

Asyraf berkata, tindakan ugut-mengugut seperti itu juga mampu memberi persepsi negatif kepada pemain industri serta pelabur dari dalam dan luar negara.

Sebelum ini media melaporkan, bekas Menteri Perpaduan dan Kesejahteraan Sosial, P Waytha Moorthy mendakwa parti teras PN iaitu Bersatu mungkin tidak menyokong Bajet 2023 ekoran pertembungan Ismail Sabri dengan Presiden Bersatu, Tan Sri Muhyiddin Yassin, yang kemudiannya kenyataan itu dipetik Asyraf.

Namun, Wan Ahmad Fayhsal berkata sebenarnya, pihak yang bersungguh-sungguh mahu pilihan raya diadakan awal ialah Asyraf dan bos-bosnya sendiri, bukanlah parti Bersatu atau PN.

“Hanya mereka yang saban hari bercakap soal pilihan raya. Kebajikan dan nyawa rakyat ditolak ketepi, nafsu pemimpin parti diangkat tinggi.

“Jangan cuba heret Bersatu masuk ke dalam politik sempit seperti ini,” katanya. – WartaRakyat


Lima pegawai Mara beri keterangan kepada SPRM hari ini

Lima pegawai Majlis Amanah Rakyat (MARA) hari ini hadir memberi keterangan di ibu pejabat Suruhanjaya Pencegahan Rasuah Malaysia (SPRM) di sini bagi membantu siasatan berkaitan isu integriti dan salah guna kuasa membabitkan anak syarikat agensi itu, MARA Corporation (MARA Corp).

Mereka, yang merupakan antara 17 individu dikenal pasti bagi membantu siasatan kes itu, tiba di ibu pejabat SPRM pada kira-kira 3 petang secara berasingan, lapor Bernama.

Ketua Pesuruhjaya SPRM Tan Sri Azam Baki, ketika dihubungi, mengesahkan perkara itu.

“(Mereka) akan dilepaskan setelah tamat percakapan. Mereka dipanggil untuk dirakam keterangan,” katanya.

Pada Sabtu lepas, SPRM dilapor telah menerima laporan berhubung isu integriti melibatkan beberapa pegawai kanan MARA yang sedang disiasat secara dalaman oleh agensi itu.

Pada Ahad lepas pula, lima individu yang dikaitkan dengan dakwaan salah laku telah membuat laporan di Ibu Pejabat Polis Daerah Dang Wangi bagi menafikan pembabitan mereka.

SPRM menyerbu ibu pejabat MARA, MARA Corp dan sebuah syarikat setiausaha korporat pada Isnin lepas dan antara yang dirampas ialah kertas cadangan serta minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia.


11 kluster baharu tempat kerja dikesan

Sebanyak 19 kluster baharu dikesan dalam tempoh 24 jam sehingga 12 tengah hari tadi dengan 11 daripadanya membabitkan tempat kerja, komuniti (lima), kumpulan berisiko tinggi (dua) dan pusat tahanan (satu).

Ketua Pengarah Kesihatan Tan Sri Dr Noor Hisham Abdullah berkata sebanyak 1,789 kluster telah ditamatkan, tetapi terdapat 834 lagi yang masih aktif.

Daripada kluster baharu hari ini lima direkodkan di Selangor membabitkan kluster tempat kerja; Kelantan (tiga – tempat kerja dan komuniti); masing-masing dua di Sabah, Pahang, Negeri Sembilan, Kelantan dan Sarawak membabitkan tempat kerja, komuniti dan kumpulan berisiko tinggi.

Sementara itu masing-masing satu kluster baharu dikesan di Terengganu dan Melaka membabitkan komuniti dan pusat tahanan.

Terdahulu beliau memaklumkan sebanyak 60 kematian akibat Covid-19 dilaporkan di seluruh negara dalam tempoh 24 jam sehingga 12 tengah hari tadi menjadikan kumulatif kepada 4,408 kes.

Beliau berkata dalam tempoh sama 5,293 kes positif baharu dilaporkan menjadikan kumulatif kes sebanyak 696,408 kes.

Selangor mencatatkan kes tertinggi sebanyak 1,680 diikuti Sarawak dengan 661 kes, dan Johor (627 kes).

Berdasarkan data yang dikeluarkan Kementerian Kesihatan Malaysia hari ini, 10 negeri mencatat penurunan kes, manakala Sarawak, Johor, Melaka, Pahang, Putrajaya dan Perlis menunjukkan peningkatan.

Pada masa sama beliau berkata, 5,941 pesakit telah sembuh menjadikan kumulatif sebanyak 628,185 kes, manakala kes masih aktif pula sebanyak 63,815.

“Seramai 880 pesakit dirawat di unit rawatan rapi (ICU) dengan 454 daripadanya memerlukan bantuan alat pernafasan,” katanya.

Data 20 Jun 2021


Kerjasama PN-GTA, Pemuda PAS OK asalkan bukan PH

Pemuda PAS tiada masalah sekiranya Perikatan Nasional (PN) memutuskan untuk menjalin kerjasama dengan gabungan pimpinan Tun Dr Mahathir Mohamed, Gerakan Tanah Air (GTA).

Namun Ketuanya, Ahmad Fadhli Shaari berkata pihaknya tidak boleh menerima sebarang kerjasama dengan Pakatan Harapan (PH) mahupun mana-mana komponen gabungan itu.

“Kerjasama itu melibatkan soal rentas parti bukan setakat rentas parti bahkan rentas gabungan… kena rujuk kepada pimpinan tertinggi yang boleh muktamadkan keputusan.

“Pemuda PAS tak ada masalah, kita serahkan sepenuhnya kepada pucuk pimpinan asalkan bukan gabungan yang mengandungi parti-parti komponen daripada PH.

“Sebab bagi kita (PN) yang kita nak halang ialah PH daripada berkuasa. Jadi kita hanya bersikap tunggu dan lihat sajalah apa yang akan diputuskan atau jika ada perundingan selepas ini,” katanya yang juga Ketua Pemuda PN memetik laporan Sinar Harian pada Khamis (20 Oktober 2022).

Semalam, Dr Mahthir dilaporkan berkata pihaknya bersedia bekerjasama dengan PN yang dipimpin Tan Sri Muhyiddin Yassin jika gabungan itu sependapat dengan GTA serta tidak terbabit dengan perkara yang bertentangan dengan dasar dan prinsipnya.

Ketika diminta mengulas soal kemampuan GTA memberi nilai tambah kepada PN, Ahmad Fadhli yang juga penyandang Parlimen Pasir Mas enggan mengulas lanjut kerana ia melibatkan sesuatu yang belum berlaku.


Hadi gesa rakyat tunaikan hak mengundi, buat pilihan terbaik demi masa depan

Rakyat Malaysia tanpa mengira agama dan kaum digesa menunaikan hak mereka pada Pilihan Raya Umum Ke-15 (PRU-15) yang bakal berlangsung 19 November depan.

Presiden PAS, Tan Sri Abdul Hadi Awang menggesa agar rakyat tidak mengabaikan dan mengambil mudah hak yang dimiliki mereka pada PRU-15, ia memandangkan pilihan raya hanya diadakan lima tahun sekali sahaja.

“Jangan sekali-kali tidak keluar mengundi sehingga mengakibatkan kemenangan kepada puak yang tidak sepatutnya.

“Justeru, tunaikanlah tanggungjawab sebagai pengundi dengan memilih kerajaan yang benar-benar menunaikan amanah Allah SWT, yakni kerajaan yang beraqidah, beriman, dan berakhlak,” katanya dalam satu hantaran di Facebooknya hari ini.

Jelasnya, tanggungjawab mengundi juga merupakan salah satu tuntutan dalam agama Islam kerana penting untuk sesebuah masyarakat memilih sebuah kerajaan yang beramanah dan berintegriti.

“Ada pihak yang mengambil keputusan untuk tidak mahu mengundi dalam pilihan raya dengan pelbagai alasan yang dangkal seperti politik itu kotor, semua parti politik adalah sama, undi tidak mengubah apa-apa, sistem demokrasi ialah sistem kuffar dan sebagainya.

“Walhal dia sebenarnya turut terlibat sama dalam menentukan apa yang berlaku dalam kehidupan mereka dan masa depan mereka.

“Lebih buruk, tindakan mereka yang tidak turun mengundi itu membawa implikasi kemenangan kepada pihak yang sesat, salah, tidak amanah, dan tiada integriti untuk menjadi pemimpin negara,” katanya.

Suruhanjaya Pilihan Raya (SPR) hari ini menetapkan 19 November depan sebagai hari pengundian bagi PRU-15 manakala tarikh penamaan calon dan pengundian awal masing-masing ditetapkan pada 5 dan 15 Nov 2022.


Memorandum keluar RM10k KWSP akan diserah kepada Muhyiddin

Memorandum ditandatangani lebih 108,000 pencarum Kumpulan Wang Simpanan Pekerja (KWSP) berhubung pengeluaran oneoff RM10,000 akan diserahkan kepada Pengerusi Perikatan Nasional (PN) yang juga mempengerusikan Majlis Pemulihan Negara (MPN).

Ketua Penerangan Bersatu Malaysia, Datuk Wan Saiful Wan Jan berkata memorandum itu wajar dilihat oleh Muhyiddin kerana kedudukannya sebagai Pengerusi MPN dan pernah membenarkan pengeluaran simpanan KWSP ketika menjadi Perdana Menteri (PM) sebelum ini.

Beliau berkata demikian selepas menerima memorandum berkenaan daripada wakil Suara Pencarum Seluruh Malaysia, Azmi Mohd Tahir di Kuala Lumpur hari ini.

Pada 28 Jun 2021 lalu, Muhyiddin ketika menjadi PM – sebelum dikhianati 15 Ahli Parlimen UMNO diketua presiden parti itu Zahid Hamidi – telah memperkenalkan kemudahan pengeluaran baharu i-Citra.

Skim itu membolehkan seramai 12.6 juta ahli KWSP membuat pengeluaran sehingga RM5,000 dengan kadar bayaran tetap RM1,000 sebulan selama lima bulan tertakluk kepada jumlah simpanan semasa ahli.

i-Citra berakhir Disember tahun lalu dan kerajaan yang ada sekarang enggan menyambungnya atau membenarkan pengeluaran oneoff RM10,000 itu.

Mengulas lanjut, Wan Saiful berkata memorandum berkenaan ditandatangni lebih 108,000 individu dengan majoriti penduduk di Lembah Klang dan Johor, yang terkesan akibat pandemik Covid-19 serta banjir baru-baru ini.

“Kalau ikutkan tumpuan utama, saya rasa ini adalah tuntutan rakyat akar umbi yang patut didengar. Saya harap rakan-rakan pimpinan dalam Perikatan Nasional dan juga dalam Kabinet terutama sekali kepada Tan Sri Muhyiddin. Saya akan angkat perkara ini kepada beliau,” katanya.

Wan Saiful berkata, meskipun kerajaan hari ini tidak bersetuju dengan pengeluaran KWSP tetapi ia pernah dilakukan sebanyak dua kali ketika Muhyiddin menjadi perdana menteri.

Ujarnya, Muhyiddin telah menunjukkan keprihatinannya kepada pencarum-pencarum KWSP dan kini oleh kerana kedudukannya sebagai Pengerusi MPN, beliau mampu mempertimbangkan untuk perkara berkenaan diangkat ke Kabinet.

Sementara itu, Azmi berkata, beliau pernah membawa memorandum berkenaan ke Pejabat Perdana Menteri sebelum ini untuk diambil perhatian.

Bagaimanapun beliau tidak menerima sebarang jawapan mengenainya sehingga kini.

Katanya, beliau terpaksa mencari jalan alternatif lain kerana simpati dengan pencarum yang terdesak mahu pengeluaran dibuat.

“Saya akan jumpa siapa sahaja yang sanggup membantu pencarum-pencarum ini untuk mendapatkan kelulusan pengeluaran RM10,000. Saya menuntut bukan hanya kepada satu atau dua pihak sahaja, saya akan jumpa seberapa ramai yang boleh,” katanya.


PRU-15: Majikan tak boleh potong gaji pekerja keluar mengundi

Majikan tidak dibenarkan mengenakan sebarang penalti atau pemotongan gaji sekiranya pekerja tidak hadir bekerja untuk keluar mengundi pada Sabtu depan (19 November 2022).

Menteri Sumber Manusia sementara, Datuk Seri M. Saravanan berkata mana-mana majikan yang tidak mematuhi peruntukan di bawah subseksyen 25(1) Akta 5 boleh didakwa dan didenda RM5,000 atau penjara setahun jika disabitkan kesalahan.

Beliau juga menggesa semua majikan dalam sektor swasta agar memberikan kebenaran kepada para pekerja untuk menunaikan tanggungjawab mereka sebagai pengundi.

Katanya majikan boleh berbincang dengan pekerja sama ada untuk memberikan ‘time-off‘, hari pelepasan berganti atau cuti tahunan bagi tujuan menunaikan tanggungjawab tersebut.

“Para majikan boleh ambil langkah-langkah seperti memberi ‘time off‘ kepada pekerja yang mengundi di tempat pengundian berdekatan atau memberi pelepasan kepada pekerja yang perlu mengundi di tempat pengundian yang jauh.

“Bagi pekerja yang memerlukan lebih daripada sehari untuk ke tempat mengundi pula boleh mengambil cuti tahunan,” katanya dalam satu kenyataan, hari ini.

Rakyat Malaysia bakal membuang undi pada 19 November 2022 bersamaan hari Sabtu bagi memilih wakil rakyat yang baharu selepas pembubaran Parlimen pada 10 Oktober lalu.


415,000 vaksin sumbangan kerajaan UK diguna sebagai dos pertama

Kerajaan akan menggunakan sumbangan 415,000 dos vaksin AstraZeneca dari kerajaan United Kingdom sebagai dos pertama kepada orang ramai, kata Khairy Jamaluddin Abu Bakar.

Menteri Penyelaras Program Imunisasi Covid-19 Kebangsaan (PICK) itu berkata sumbangan yang sampai ke ibu negara hari ini akan diedarkan dengan kadar segera ke seluruh negara.

“Ini adalah dos pertama dan kita bakal menerima satu lagi penghantaran vaksin … kerajaan Malaysia akan mendapat lebih 500,000 dos AstraZeneca pada akhir Ogos dan akan digunakan sebagai dos kedua.

“Kita masih menunggu tarikh penghantaran dan saya diberitahu wakil AZ, kita dijangka menerimanya pada akhir Ogos,” katanya lapor sebuah portal.

Khairy berkata demikian ketika ditemudi di Program Program Ketibaan Vaksin Covid-19 sumbangan United Kingdom di Lapangan Terbang Antarabangsa Kuala Lumpur (KLIA), di sini pada Selasa.

Dalam pada itu, Khairy menzahirkan penghargaan kerajaan Malaysia atas sumbangan vaksin daripada kerajaan United Kingdom yang dapat membantu melancarkan perjalanan PICK.

“Kita berterima kasih kepada kerajaan UK atas sumbangan ini dan ini sekali gus dapat mempercepatkan kapasiti Program Imunisasi Covid-19 Kebangsaan pada Ogos dan September ini.

“Ketika ini, Malaysia merupakan negara berjaya memberikan vaksin dengan kapasiti yang tinggi melebihi negara lain,” ujarnya lagi.

Beliau juga yakin sumbangan tersebut akan dapat meningkatkan jumlah pemberian vaksin dan melindungi lebih banyak nyawa.

“Inisiatif ini mencerminkan komitmen kerajaan UK dalam membantu rakan kita Malaysia. Kami percaya sumbangan ini dapat mempertingkatkan pemberian vaksin dan dapat melindungi lebih banyak nyawa.

“Hubungan UK dan Malaysia bagaikan aur dengan tebing. Berat sama dipikul, ringan sama dijinjing. Semoga sumbangan vaksin dari Britain dapat membantu meningkatkan lagi kadar vaksinasi di Malaysia, supaya lebih ramai dapat dilindungi dari ancaman Covid-19,” katanya.

Terdahulu, Pesawat Emirates Airlines EK 346 yang membawa 415,000 dos vaksin itu tiba kira-kira jam 2.20 petang di KLIA.

Ketibaan pesawat itu turut disambut Menteri Kanan Luar Negeri, Datuk Seri Hishammuddin Hussein bersama-sama Menteri Kesihatan, Datuk Seri Adham Baba dan Pesuruhjaya Tinggi British di Malaysia, Charles Hay.


Pusat saringan skala besar beroperasi di Langkawi bulan depan

Sebuah pusat perkhidmatan saringan dan ujian Covid-19 secara pandu lalu (DTC) yang mampu menjalankan sehingga 5,000 ujian sehari, bakal beroperasi bulan depan bagi menyokong pembukaan semula Langkawi di bawah projek rintis gelembung pelancongan.

Fasiliti itu yang terletak bersebelahan Pusat Pameran Antarabangsa Mahsuri (MIEC), kira-kira 200 meter dari Lapangan Terbang Antarabangsa Langkawi dikendalikan MAJU Healthcare.

Menurut laporan Bernama, Timbalan Pengerusi Kumpulan MAJU Mohd Faiq Abu Sahid berkata DTC pertama di Langkawi itu, dilengkapi makmal COVID-19 yang berupaya mengeluarkan keputusan ujian saringan Tindak Balas Berantai Polimerase (RT-PCR) dalam tempoh sejam selain perkhidmatan lain termasuk ujian Antigen RTK (swab/air liur) dan ujian antibodi.

“Perkhidmatan menyeluruh yang ditawarkan daripada saringan hingga ujian menjadikannya pusat sehenti untuk komuniti di Langkawi.

“la juga diharap membantu pelaksanaan program MySAFE Langkawi bagi mewujudkan gelembung pelancongan yang selamat di pulau ini dengan prosedur dan operasi pengurusan Covid-19 yang mantap,” katanya dalam kenyataan hari ini.

Mohd Faiq berkata penyediaan kemudahan itu perlu bagi mencegah penularan wabak Covid-19 dalam kalangan pelancong tempatan dan antarabangsa selain bagi pekerja serta komuniti setempat.

Terdahulu Menteri Pelancongan, Seni dan Budaya Datuk Seri Nancy Shukri hadir meninjau tapak DTC itu.


Rayuan terakhir kes SRC, peguam Najib mohon tidak dipercepatkan perbicaraan

Hasrat Datuk Seri Najib Tun Razak untuk melantik Peguam Diraja dari United Kingdom kerana Peguam Diraja mempunyai pengalaman dan kepakaran untuk membantu beliau dalam isu dan persoalan perundangan yang kompleks dalam rayuannya untuk membatalkan sabitan dan hukuman penjara 12 tahun dan denda RM210 juta bagi kes melibatkan dana SRC International Sdn Bhd di Mahkamah Persekutuan.

Perkara itu didedahkan dalam surat enam halaman yang dikeluarkan peguam Najib daripada Shafee & Co. kepada sekretariat Ketua Hakim Negara Tun Tengku Maimun Tuan Mat hari ini, menurut laporan Bernama.

Dalam salinan surat yang dikeluarkan kepada media hari ini, peguam utama Najib, Tan Sri Muhammad Shafee Abdullah berkata memandangkan rayuan itu melibatkan isu dan persoalan undang-undang yang kompleks serta dianggap baharu di Malaysia dan Komanwel, perayu (Najib) memerlukan nasihat dan kepakaran daripada Peguam Diraja berpengalaman yang telah mengendalikan isu-isu kompleks ini.

Pelantikan Peguam Diraja itu akan dibuat secara ad-hoc selepas mendapat kebenaran daripada mahkamah Malaysia.

Selain itu, beliau berkata mereka juga memohon Mahkamah Persekutuan tidak menetapkan tarikh awal untuk pendengaran rayuan itu kerana mereka memerlukan masa untuk menterjemahkan nota dan dokumen mahkamah yang dikaitkan dengan kes itu dari Bahasa Malaysia ke Bahasa Inggeris, bagi membolehkan beliau dan peguam kanan lain memberi taklimat kepada Peguam Diraja mengenai rayuan itu.

“Oleh itu perayu memerlukan masa, selepas menerima rekod rayuan untuk membekalkan (rekod) yang sama kepada Peguam Diraja di London,” kata peguam.

Muhammad Shafee berkata pihak-pihak masih belum menerima rekod penuh rayuan berhubung kes itu dan menyatakan sudah ada 121 jilid dokumen dari Mahkamah Tinggi dan Mahkamah Rayuan, yang menunjukkan bahawa ia mungkin meningkat di mahkamah tertinggi negara.

“Memandangkan pihak-pihak tidak dibekalkan dengan rekod penuh rayuan, perayu tidak dapat menyediakan Petisyen Rayuan yang lengkap kerana kami perlu meneliti rekod rayuan,” katanya dan menambah mereka memerlukan lanjutan masa untuk memfailkan petisyen rayuan.

“Justeru, kami percaya penetapan tarikh awal untuk mendengar rayuan ini akan menyebabkan prejudis kepada perayu terutama memandangkan bahawa ia adalah rayuan terakhir. Perayu perlu diberi masa yang cukup untuk membuat persediaan dan bukannya rayuan dipercepatkan. Perayu merasakan rayuannya dijalan dengan tergesa-gesa tanpa alasan yang kukuh. Persepsi adalah sangat penting kepada imej badan kehakiman,” katanya.

Berhubung dua rayuan bekas perdana menteri itu, untuk menambah bukti baharu dan rayuan utama, peguam kanan itu berkata ia adalah satu keperluan untuk mengadakan perbicaraan berasingan dengan jurang masa yang ketara antara kedua-dua proses.

“Kami memohon pertimbangan baik Yang Arif bagi suatu tempoh wajar untuk mendengar kedua-dua rayuan. Kami tidak yakin sebarang tarikh pada April, Mei atau Jun adalah bersesuaian. Bagaimanapun, rayuan bukti tambahan boleh dipersetujui pada tarikh semasa yang telah ditetapkan,” katanya.

Semalam mahkamah menetapkan 15 dan 16 Mac untuk mendengar rayuan Najib bagi mengemukakan bukti baharu.

Mahkamah juga menetapkan 28 Jan untuk pengurusan kes seterusnya bagi menentukan langkah berikutnya untuk rayuan utama.

Pada 7 Dis lepas, Mahkamah Rayuan menolak permohonan Najib untuk mengemukakan bukti baharu bagi rayuannya dalam kes SRC dengan memutuskan bahawa Najib gagal memenuhi Seksyen 61 Akta Mahkamah Kehakiman secara kumulatif bahawa bukti baharu diperlukan untuk keadilan dalam kes itu.

Sehari selepas itu, mahkamah sama mengekalkan sabitan serta hukuman penjara 12 tahun dan denda RM210 juta terhadap Najib bagi kesalahan menyeleweng RM42 juta dana SRC.

Hakim Datuk Abdul Karim Abdul Jalil, yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan Najib terhadap keputusan Mahkamah Tinggi Kuala Lumpur bertarikh 28 Julai 2020.

Pada hari sama, Najib, 69, memfailkan notis rayuan kepada Mahkamah Persekutuan.


Saifuddin nafi ada kaitan dengan individu ditahan Akta Hasutan

Ahli Majlis Pimpinan Tertinggi Bersatu, Datuk Seri Saifuddin Abdullah menafikan ada kaitan dengan seorang individu bernama Roslizal Razali yang kini dalam tahanan polis.

Ia susulan dakwaan yang kini berlegar di media sosial mengaitkannya dengan Roslizal yang disiasat polis di bawah Seksyen 4(1) Akta Hasutan 1948, Seksyen 505(c) Kanun Keseksaan dan Seksyen 233 Akta Komunikasi & Multimedia 1998.

“Saya menafikan sekeras-kerasnya dakwaan memberi sokongan kewangan kepada individu-individu yang bernama Roslizal Razali atau Datuk Arshad tersebut.

“Saya tidak ada apa-apa kaitan dengan apa yang dilaporkan telah dilakukan oleh mereka berdua.

“Peguam juga telah menasihati saya untuk membuat laporan polis dan tindakan undang-undang akan diambil ke atas individu yang menyebar fitnah serta fakta tidak sahih berkenaan isu ini, yang bertujuan menjejaskan reputasi saya,” kata ahli Parlimen Indera Mahkota  dalam satu kenyataan di Facebook hari ini (15 April 2023).

Roslizal yang berusia 46 tahun itu telah ditahan pada Rabu lalu kerana disyaki memuat naik ciapan di media sosial berunsur perkauman yang boleh menimbulkan isu ketenteraman awam.

Bagaimanapun, ketika permohonan reman, pengawal keselamatan itu dikatakan memaklumkan menyewa sebuah soho di KLCC.

Namun, timbul dakwaan yang mengatakan polis mempersoalkan Roslizal mampu menyewa di situ dan dikatakan ada menyebut tentang mendapat ‘sokongan kewangan’ daripada Datuk Arshad yang bekerja untuk Saifuddin.


Pistol diguna tembak pengawal keselamatan dicuri dari polis dibunuh

Sepucuk pistol yang digunakan suspek ketika menembak mati seorang pengawal keselamatan dalam rompakan di Puchong Prima, Selangor semalam, dipercayai dicuri daripada seorang anggota polis yang dibunuh pada 2017.

Suspek terbabit yang dipercayai bertindak sendiri ditangkap di sekitar Seksyen 24, Shah Alam pada 7 malam tadi bersama karung berisi wang tunai.

Polis turut menemui pistol yang disyaki digunakan suspek untuk menembak pengawal keselamatan itu.

Ketua Polis Selangor Datuk Arjunaidi Mohamed berkata pistol jenis Walther P99 itu dipercayai dirampas daripada Lans Koperal Valentino Mesa, 29, yang ditembak mati di Pondok Polis Komuniti Pinggiran USJ pada 31 Ogos 2017.

“Siasatan mendapati pistol berkenaan dirampas daripada anggota polis yang meninggal dunia selepas diserang ketika bertugas.

“Dengan tertangkapnya suspek warga tempatan berusia 38 tahun itu, polis dapat merampas kembali pistol itu

“Polis percaya suspek terbabit dalam enam kes samun bersenjata api yang masih dalam siasatan dan dia dipercayai bergerak secara solo,” katanya pada sidang media di Ibu Pejabat Polis Kontinjen Selangor, hari ini.

Pada 31 Ogos 2017, Valentino ditemui meninggal dunia oleh anggota Unit Peronda MPV yang pulang daripada rondaan pada jam 3.25 pagi dengan kesan tembakan pada badan di pondok polis terbabit.

Arjunaidi berkata, dalam kejadian petang semalam, suspek dipercayai melepaskan tiga das tembakan dan mengenai dua pengawal syarikat keselamatan yang memindahkan wang berjumlah lebih RM1 juta dari bank berkenaan ke van keselamatan.

Katanya, satu das tembakan mengenai belakang seorang pengawal keselamatan yang maut dalam kejadian itu.

“Dua das tembakan lagi dilepaskan yang mana satu das mengenai tulang rusuk seorang lagi pengawal keselamatan, yang kini mendapat rawatan di Hospital Serdang.

“Suspek melarikan wang dianggar berjumlah RM500,000 dan ketika ditahan di hadapan sebuah bank di Seksyen 20, polis merampas wang tunai RM350,000, sepucuk pistol, 10 butir peluru dan dua kelopak peluru,” katanya.

Katanya, suspek kini direman seminggu bermula hari ini dan disiasat mengikut Seksyen 302 Kanun Keseksaan dan Seksyen 3 Akta Senjatapi Penalti Lebih Berat 1971.

Seorang pengawal keselamatan yang dipercayai mengiringi wang tunai maut ditembak, manakala rakannya pula cedera dalam satu rompakan di Puchong Prima, Selangor, petang semalam, 11 Mac 2022.


PKB sahkan guna Akta Pengambilan Tanah terhadap penduduk enggan keluar

Perbadanan Pembangunan Kampong Bharu (PKB) mengesahkan terpaksa menggunakan Akta Pengambilan Tanah (APT) 1960 terhadap pemilik kediaman di Sungai Baru, Kampung Bharu yang enggan keluar dan tidak mahu berunding.

Agensi pentadbir hal ehwal tanah Kampung Bharu itu menjelaskan penggunaan Akta tersebut terpaksa dilaksanakan terhadap 33.3 peratus penduduk yang tidak bersetuju dalam rundingan melibatkan dengan pemaju, Ritzy Gloss Sdn Bhd.

“Melalui sesi libat urus yang dilaksanakan oleh Pemaju, sejumlah 219 pemilik iaitu 66.77 peratus (27 pemilik lot teres dan 192 pemilik unit flat) telah bersetuju dengan program pembangunan secara usahasama bersama pemaju.

“Manakala perolehan tanah bagi baki 33.23 peratus pemilik yang tidak bersetuju (37 pemilik lot teres dan 72 pemilik unit flat) telah dilaksanakan menggunakan Akta Pengambilan Tanah (APT) 1960,” kata PKB dalam satu kenyataan.

Kenyataan tersebut dikeluarkan susulan tindakan Ahli Parlimen Shah Alam Khalid Abd Samad yang bertemu penduduk yang tidak berpuas hati dengan pengusiran dan jumlah pampasan yang ditawarkan kepada mereka.

Untuk rekod, projek pembangunan semula Sungai Baru, Kuala Lumpur telah bermula pada tahun 2016 dan ianya adalah inisiatif kerjasama swasta di antara 328 pemilik hartanah (64 pemilik lot teres dan 264 pemilik unit flat PKNS Sungai Baru) dengan Ritzy Gloss.

Menurut PKB, sesi rundingan dengan pemilik kediaman yang enggan bersetuju dengan tawaran pampasan tidak mendapat kerjasama.

“Walaubagaimanapun, dengan sesi libat urus berterusan yang dilaksanakan oleh Pemaju seperti sesi-sesi pembentang dan penerangan, dialog, rundingan, mesyuarat bersama pemilik lot teres dan unit flat, pelaksanaan unit bergerak, khidmat nasihat guaman dan pembukaan pejabat kecil di tapak, sehingga ke hari ini, sejumlah 291 lot dan unit flat (27 lot teres dan 264 unit flat) yang mewakili 88.72 peratus telahpun bersetuju dengan projek pembangunan semula ini.

“Dalam masa yang sama, pemaju juga terus berusaha untuk berjumpa dan mengadakan sesi libat urus bersama pemilik 37 lot rumah teres yang tidak bersetuju, namun tidak mendapat kerjasama,” katanya lagi.

Menurut PKB lagi, sekiranya proses pengambilan tanah ini dibatalkan, pemaju akan menanggung jumlah kerugian yang besar.

“Dalam hal ini, kerajaan perlu bersedia untuk menanggung semua kos kerugian pemilik yang bersetuju dan Pemaju seperti yang dinyatakan di atas sekiranya kerajaan enggan meneruskan proses pengambilan tanah berdasarkan APT 1960,” katanya lagi.

Antara implikasinya sekiranya proses pengambilan tanah dibatalkan adalah:

i) RM50 juta iaitu bayaran deposit pengambilan tanah kepada pihak JKPTG;

ii) RM30 juta untuk kos penyediaan rumah transit dan rumah sewa kepada penduduk bersetuju sehingga rumah ganti siap dibina oleh Pemaju (rumah transit yang disediakan di Residensi Kerinchi adalah berkeluasan 900 kaki persegi berbanding dengan rumah flat sedia ada pemilik yang hanya berkeluasan 441 hingga 602 kaki persegi); dan

iii) Pemaju juga terpaksa menanggung kos pemindahan semula penduduk bersetuju pulang ke rumah asal serta kos pembaikan rumah yang telah ditinggalkan selama 6 tahun.

PKB turut membidas Khalid yang didakwa sengaja menimbulkan polemik dan kekeliruan berhubung isu tanah di Sungai Baru.

“Bekas Menteri Wilayah Persekutuan, Khalid bin Abdul Samad telah mengambil kesempatan untuk menularkan satu fakta yang tidak tepat bersifat remeh dan menyusahkan semua pihak khususnya majoriti pemilik yang telah bersetuju dengan pembangunan semula ini,” kata kenyataan itu lagi.

Untuk rekod, pengambilan tanah bagi projek pembangunan semula Sungai Baru telah diwartakan di bawah Seksyen 8 Akta Pengambilan Tanah 1960 (APT 1960) pada 21 Jun 2021.

Pengambilan tanah ini membabitkan 37 lot teres, 72 unit flat dan 1 lot pencawang elektrik Tenaga Nasional Berhad (TNB).


PAS kekal bersama PN hadapi PRU-15, tapi tak lupa UMNO: Sanusi

PAS akan kekal bersama Perikatan Nasional (PN) dalam menghadapi Pilihan Raya Umum Ke-15 (PRU-15) akan datang, namun sentiasa membuka pintu kerjasama dengan UMNO.

Bagaimanapun, parti itu juga berkeyakinan penuh bahawa tanpa kerjasama dengan UMNO dalam PRU-15, PAS akan terus mendapat mandat daripada pengundi kerana kekuatan PN.

28 September lalu, Naib Presiden PAS Datuk Idris Ahmad menyerahkan kepada pucuk pimpinan parti untuk membuat keputusan berhubung laporan parti itu dijangka memuktamadkan siapa ‘rakan’ kerjasama pada PRU-15, sama ada PN atau UMNO.

Ia susulan kenyataan Pengerusi PN Tan Sri Muhyiddin Yassin yang berkata PAS akan memuktamad hala tuju sama ada mengekalkan kerjasama dengan PN atau masih ada persefahaman dengan UMNO menjelang PRU-15.

Menurut Muhyiddin bayangan itu diberikan oleh Presiden PAS Tan Sri Abdul Hadi Awang pada pertemuan dengan kepemimpinan Bersatu – salah satu parti komponen PN.

Memetik laporan Utusan hari ini (30 September 2022), Ketua Pengarah Pilihan Raya PAS Pusat Datuk Seri Muhammad Sanusi Md Nor berkata jentera parti berada pada tahap terbaik untuk menghadapi PRU bila-bila masa sahaja bersama PN.

Beliau yang juga Pengerusi PN Kedah berkata PAS bagaimanapun sentiasa membuka pintu kerjasama dengan UMNO atau Barisan Nasional (BN) pada pilihan raya itu.

“PAS sentiasa mengambil sikap terbuka dalam membincangkan kerjasama dengan BN atau UMNO termasuk kesediaan menerima penolakan parti itu yang dianggap tidak menjejaskan jentera parti.

“Nak kawan ka tidak, kita tak tau tetapi sekilas ikan di air kita sudah tahu jantan betina. Jadi sekali mereka (BN) bercakap kita sudah tahu nak kawan ka nak lawan.

“PN? Alhamdulillah sudah bersedia sepenuhnya dari atas ke bawah di peringkat negeri walaupun belum lancar secara rasmi jentera PN Kedah seperti mana seperti Terengganu.

“Selepas ini, pada 9 Oktober pelancaran PN Perak dan kemudian itu di Kedah tarikh daripada Pengerusi PN pada masa kelapangan beliau,” katanya ketika berucap pada Majlis Amanat Setiausaha Agung PN di Alor Setar, malam tadi.

Bagaimanapun, Muhammad Sanusi yang juga Menteri Besar Kedah berkata, PAS yakin tanpa kerjasama dengan BN dan UMNO dalam PRU-15, PAS akan terus mendapat mandat daripada pengundi kerana kekuatan PN.

“Pada masa ini parti yang bergabung membentuk PN sedang mengukuhkan jentera pilihan raya masing-masing. Semua parti PN siap sedia sepenuhnya. Kita akan hasilkan jentera PRU yang terkuat untuk hadapi sesiapa sahaja.

“Bila semua parti sedia, gabungan kita akan hasilkan jentera ketumbukan yang kuat untuk kita hadapi sesiapa saja dalam PRU15. Pas tidak ada isu di Kedah kita tidak amalkan rasuah, balaih (ambil) duit dan buat kerja buruk.

“Saya selalu pastikan Exco, wakil rakyat, Ahli Majlis kita buat kerja. Jangan merapu,” katanya.


Jika saya tunggu habis penggal, rakyat yang rugi: Hasni

Rakyat Johor akan rugi sekiranya tidak dibubarkan Dewan Undangan Negeri (DUN) Johor bagi memberi laluan Pilihan Raya Negeri (PRN) diadakan, kata Datuk Seri Ir. Hasni Mohammad.

Menteri Besar itu berkata kerajaan negeri tidak boleh dikekalkan sehingga tamat penggal pada tahun hadapan dan PRN perlu diadakan atas alasan untuk mewujudkan kestabilan politik, ia walaupun negara masih berdepan cabaran pandemik Covid-19 dan rakyat negeri itu baharu sahaja berdepan bencana banjir baru-baru ini.

“Hendak mengadakan PRN ini bukan sebab saya terpaksa dan terdesak tetapi langkah itu diambil demi kestabilan negeri Johor kerana kita mahu terus bergerak ke hadapan lagi.

“Kalau saya terus tunggu setiap hari selama 481 hari bermula 22 Januari lalu iaitu sejak Dewan Undangan Negeri (DUN) dibubarkan sehingga tamat penggal (ke-14) tahun depan itu merugikan rakyat.

“Boleh sahaja saya tunggu, lama tu (sehingga terbubar sendiri)… seronok duduk di pejabat. Orang panggil Yang Amat Berhormat, orang panggil Menteri Besar tetapi merugikan rakyat,” katanya menurut laporan Utusan Malaysia hari ini.

Hasni juga dalam wawancara tersebut mempertahankan kerajaan negeri yang ditadbirnya tidak gagal seperti didakwa pihak tertentu.

“Ketika saya ambil alih (28 Februari 2020), kita berdepan ancaman Covid-19 dan perintah kawalan yang menyekat pergerakan. Bisnes terpaksa tutup sejak tahun pertama (2020) dan disambung lagi selepas itu.

“Malah, sampai sekarang pun kita masih berdepan kekangan sempadan yang belum dibuka dan kemasukan pelaburan juga belum berlaku. Tetapi, dalam konteks Johor meskipun kita terpaksa kurangkan hasil negeri sehingga 20 peratus namun perbelanjaan kepada rakyat tidak pernah gagal,” katanya.

Untuk rekod, Suruhanjaya Pilihan Raya (SPR) menganggarkan kos mengendalikan PRN Johor mencecah RM96 juta.

Pada 22 Jan, Sultan Johor Sultan Ibrahim Iskandar menandatangani notis untuk membubarkan DUN Johor selepas Hasni mengadapnya dan membuka jalan kepada pilihan raya diadakan sebelum 23 Mac.

Terdahulu, Menteri Besar Kedah, Datuk Seri Sanusi Muhammad Md Nor berkata sekiranya banyak kerusi yang dimenangi UMNO maka negara dan pentadbiran kerajaan negeri akan menjadi tidak stabil kerana mereka sibuk berebut kuasa dan boleh sesuka hati mengadakan pilihan raya seperti yang berlaku di Melaka dan Johor.

Satu-satunya formula untuk memastikan kestabilan politik negara dan seluruh negeri adalah dengan memastikan UMNO dan Barisan Nasional (BN) memenangi sedikit sahaja kerusi, kata Pengarah Pilihan Raya PAS Pusat itu.

“Formula mudah untuk melihat kestabilan politik di Malaysia dan di negeri-negeri seluruh negara…Formulanya ialah bila kerusi UMNO kurang, sangat-sangat kurang sehingga kalau dia (UMNO) tarik diri pun kerajaan tak tumbang itu lah formula mewujudkan kestabilan politik di Malaysia.

“Formulanya ialah dan saya sedar bila saya datang ke Johor ini… Kena kerusi UMNO sikit baharu aman kalau banyak kacau.

“Tuan-tuan tengok di Melaka, banyak kerusi dia (UMNO)… Akhirnya, dia das kawan dia sendiri (tumbangkan kerajaan sendiri) sehingga tumbang kerajaan Melaka.

“Kerusi dia (UMNO) disini Johor banyak juga, tumbang kerajaan negeri apabila dia (UMNO) sendiri tumbangkan buat PRN (Pilihan Raya Negeri) disaat rakyat kesusahan,” katanya semasa pelancaran jentera Pemuda Perikatan Nasional di Batu Pahat pada Sabtu.


Undi awal PRN Johor: Muhyiddin pesan pilih integriti, cekap, prihatin

Pengerusi Perikatan Nasional (PN) berpesan kepada pengundi awal Pilihan Raya Negeri (PRN) Johor hari ini, supaya menjalankan tanggungjawab membentuk sebuah kerajaan yang berintegriti, cekap dan prihatin.

Dalam ucapannya yang disiarkan menerusi Facebook beliau malam tadi, Tan Sri Muhyiddin Yassin berkata PRN itu amat penting untuk masa depan dan pembangunan negeri Johor pada masa-masa yang akan datang.

Sehubungan itu beliau berharap dan merayu semua yang layak dan telah mendaftar sebagai pemilih untuk keluar beramai-ramai bagi menunaikan tanggungjawab sebagai pemilih.

“Esok (hari ini) adalah hari mengundi untuk pengundi awal dalam pilihan raya negeri Johor. Pastinya ini adalah pilihan raya yang amat penting dan oleh sebab itu saya merayu supaya semua yang ada dan daftar pemilih untuk mengundi awal besok akan keluar beramai-ramai untuk menunaikan tanggungjawab sebagai pemilih untuk mengundi.

“Insya-Allah dengan undi itu akan dapat nanti terbentuk sebuah kerajaan yang baik untuk negeri Johor. Pastinya yang penting bagi saya ialah semua pengundi menunaikan tanggungjawab ini untuk nantinya berupaya membentuk sebuah kerajaan yang berintegriti… kerajaan yang cekap dan kerajaan yang prihatin untuk negeri Johor,” katanya.

Muhyiddin yang juga bekas Perdana Menteri berkata tiga perkara itu juga antara yang dijanjikan ketika ikrar oleh calon-calon PN kepada rakyat Johor dan demi bangsa Johor.

Katanya di dalam ikrar itu terkandung beberapa perkara utama yang akan PN berikan keutamaan dan perhatian bagi membangunkan Johor supaya menjadi sebuah negeri yang termaju di Malaysia.

“Rakyat dapat hidup dalam keadaan yang lebih aman, sejahtera dalam keadaan pendapatan yang lebih baik dan hidup yang lebih selesa.

“Sebab itulah saya merayu agar semua pemilih yang akan hadir besok ke pusat pengundian akan keluar beramai-ramai untuk menentukan supaya peratusan pengundi yang akan keluar ini akan menentukan keputusan yang lebih baik, yang demokratik untuk membentuk kerajaan Johor yang akan datang.

“Dan saya merayu supaya undilah Perikatan Nasional,” katanya.


Menteri, Pengerusi GLC daripada UMNO letak jawatan jika darurat dilanjutkan

Presiden UMNO, Datuk Seri Ahmad Zahid Hamidi memberi amaran semua Menteri serta Timbalan Menteri dan Pengerusi Syarikat Berkaitan Kerajaan (GLC) daripada UMNO akan meletak jawatan sekiranya tempoh Proklamasi Darurat dilanjutkan selepas 1 Ogos ini.

Zahid mendesak supaya kerajaan Perikatan Nasional (PN) tidak melanjutkan tempoh Darurat yang akan berakhir pada 1 Ogos dan memberi gambaran UMNO akan bertindak balas dengan mengancam keluar daripada kerajaan serta-merta.

“Memenuhi dan mentaati ketetapan parti pada 25 April 2021 bahawa sekiranya Darurat (Proklamasi dan Ordinan-Ordinannya) diteruskan selepas 1 Ogos 2021, maka ‘Ahli-Ahli Parlimen akan menarik sokongan dan Menteri-Menteri, Timbalan-Timbalan Menteri dan Pengerusi-Pengerusi GLC daripada UMNO akan meletakkan jawatan’,” katanya dalam satu kenyataan hari ini.

Gesaan tersebut dibuat menjelang Sidang Khas Parlimen yang akan bermula esok dan Zahid mahu pembatalan Proklamasi Darurat tersebut diputuskan pada persidangan Dewan Rakyat yang akan berlangsung selama lima hari tersebut.

“Memenuhi dan mentaati Perlembagaan Persekutuan berasaskan Perkara 150(3) yang mengkehendaki Proklamasi Darurat dan Ordinan-Ordinannya bukan sekadar dibahas tetapi ditentukan keabsahannya samaada diluluskan atau dibatalkan.

“Memahami implikasi Perkara 150(7) Perlembagaan Persekutuan bahawa Ordinan-Ordinan Darurat akan terus berjalan selama 6 bulan sekiranya tidak dibatalkan sebagaimana peruntukan 150(3), sekaligus bertentangan dengan keputusan Majlis Kerja Tertinggi UMNO pada 29 Oktober 2020, 25 April 2021, 16 Jun 2021 dan yang terbaru 7 Julai 2021.

“Mendokong dan mentaati Tuanku Seri Paduka Baginda Yang di-Pertuan Agong dan DYMM Raja-Raja Pemerintah yang menitahkan tiada keperluan untuk Darurat diteruskan dan segala Ordinan-Ordinan Darurat dibahaskan di Parlimen seiring dengan Peruntukan 150(3) Perlembagaan Persekutuan,” katanya lagi.

Selain itu, Zahid juga berkata semua Ahli Parlimen UMNO perlu mengikut pendirian parti dan mengundi untuk tidak menyokong Darurat dilanjutkan.

“Ahli-Ahli Parlimen UMNO mesti menzahirkan pendirian parti untuk mengusulkan agar Parlimen mesti membahaskan dan membatalkan Proklamasi Darurat dan Ordinan-Ordinannya.

“Ahli-ahli Parlimen UMNO mesti menzahirkan sokongan melalui undi untuk membatalkan Proklamasi Darurat dan Ordinan-Ordinannya,” katanya lagi.

Sidang Khas Parlimen kali ini akan diadakan selama lima hari pada 26, 27, 28 dan 29 Julai serta 2 Ogos ini, ia pertama kali semenjak Proklamasi Darurat diisytiharkan pada Januari.

Zahid bagaimanapun tidak dapat hadir pada sidang kali ini kerana didapati positif Covid-19 dan perlu menjalani kuarantin kendiri.


Polis siasat, panggil pelakon iklan raya GDBET333 ajak berjudi

Polis sudah membuka kertas siasatan berhubung iklan promosi judi online yang tular di media sosial hingga menimbulkan kegusaran awam.

Timbalan Ketua Polis Negara, Datuk Seri Acryl Sani Abdullah Sani berkata satu laporan polis telah dibuat oleh Jabatan Siasatan Jenayah Bukit Aman untuk menyiasat asal usul klip video itu.

“Siasatan polis akan menjurus kepada penerbit dan pelakon-pelakon yang terlibat di dalam video ini. Mereka akan dikesan dan akan dipanggil untuk memberi keterangan.

“Kes disiasat di bawah Seksyen 504 Kanun Keseksaan dan Seksyen 4(1)(g) Akta Rumah Judi Terbuka,” katanya dalam kenyataan hari ini.

Beliau berkata, polis akan memaklumkan kepada Suruhanjaya Komunikasi dan Multimedia Malaysia (SKMM) untuk membantu siasatan.

Sehubungan itu, Acryl Sani mengingatkan orang ramai tidak berkongsi atau menyebarkan videoitu melalui media sosial bagi mengelak kegusaran awam.

Awal hari ini, Agenda Daily melaporkan syarikat perjudian kini semakin berani dengan menerbit dan menyiarkan iklan judi ketika Ramadan dan ditampilkan dengan lagu sempena Aidilfitri.

Iklan itu mengajak umat Islam yang mahu pulang ke kampung bagi menyambut hari raya mendapatkan khidmat perjudian mereka bagi meraih wang berganda.

Iklan dikatakan bukan sahaja dimuat naik di YouTube hampir seminggu lalu, malah disebarkan ke akaun pengguna Facebook secara meluas.

Susulan itu, Anggota Parlimen Pasir Mas Ahmad Fadhli Shaari menggesa (SKMM) mengambil tindakan tegas terhadap pihak yang menerbit dan menyiarkan iklan berkenaan.

Iklan GDBET333 cabar undang-undang, kemuliaan Ramadan


Hamid kena bersuara lebih awal bukan ketika hendak bersara: Bekas KPN

Ketua Polis Negara, Tan Sri Hamid Bador sewajarnya menyuarakan sebarang perkara yang ‘tidak kena’ dalam perkhidmatan polis semasa beliau masih memegang jawatan, bukan melakukannya ketika di saat akhir persaraan.

Bekas Ketua Polis Negara (KPN), Tan Sri Musa Hassan berkata, mengambil contoh dirinya, ketika masih memegang jawatan, beliau akan mengambil langkah awal sekiranya ada perkara yang tidak betul berlaku dalam pengurusan yang diterajuinya ketika itu.

“Bagi saya kalau kita dari dulu rasa ada tak betul kena suarakan lah daripada awal, kalau saya dulu saya suarakan daripada awal, kalau tak betul saya cakap terus terang tak betul, kita dalam mesyuarat kenalah berterus terang,” katanya kepada Agenda Daily.

Jelasnya lagi, sebarang rasa tidak puas hati boleh dibawa ke meja rundingan dan sebarang pertikaian perlu dibincang secara diplomasi bagi mengelak sesuatu isu tersebut diperbesarkan sehingga menjejaskan imej pasukan polis itu sendiri.

“Bagi saya kalau kita tak puas hati, kita kena cakap dari awal-awal, dalam mesyuarat kita boleh cakap, kita mesyuarat bersama.

“Keputusan perlu dibuat bersama, mana boleh tak setuju, lepas itu kita boleh kata orang campur tangan tak bolehlah, itu keputusan ramai, cakaplah terus terang sebab kita dekat situ, dalam mesyuarat itu kan,” katanya.

Dalam pada itu menyentuh mengenai kritikan Hamid secara terbuka terhadap Menteri Dalam Negeri Datuk Seri Hamzah Zainuddin yang didakwa campur tangan dalam urusan menentukan kedudukan serta pelantikan dan pertukaran polis, Musa menyangkal dakwaan berkenaan.

“Itu kuasa Suruhanjaya Pasukan Polis (SPP) bukan kuasa menteri, menteri tiada kuasa, SPP ahlinya 9 orang bukan menteri seorang boleh putuskan.

“Selama ini semua kenaikan pangkat pegawai polis semua adalah SPP punya kuasa, selama inilah daripada dahulu lagi, jadi maknanya di sini bahawa semua kenaikan pangkat, pertukaran, atau tindakan disiplin terhadap pegawai kanan polis semua kena melalui keputusan perbincangan dengan SPP,” tegasnya.

Terdahulu tular audio di media sosial berhubung percakapan Hamzah mengenai permintaannya dalam isu pelantikan dan pertukaran polis.

Hamzah mengakui suara dalam rakaman bocor itu memang miliknya, dan berkata ia berlaku pada tahun lepas.

Bagaimanapun, beliau berkata tidak melakukan sebarang kesalahan dengan membangkitkan kedudukannya sebagai pengerusi SPP yang menentukan tugasan pegawai polis.

Dalam pada itu, penganalisis politik dari Universiti Kebangsaan Malaysia (UKM), Prof Madya Dr Salawati Mat Basir turut senada dengan kenyataan Musa berhubung isu kritikan Hamid pada Jumaat baru-baru ini.

“Ia macam inilah bila kita ada kuasakan… kita jaga periuk nasi kita, kita ketika ada kuasa kenapa tak cakap begitu, tapi bila dah penghujung baru kita nak bercakap. Patutnya kita cakap lah masa kita tengah berkuasa itu kata dia campur tangan dia menyusahkan kita, kira baru lah berani.

“Ini dah penghujung cakap… memang semua orang boleh buat, dah hari-hari terakhir dah kita tahu tak kena tindakan apa-apa jadi bagi saya kalau dia betul-betul ikhlas buatlah semasa masih ketua, bukan lagi dua tiga jam nak habis (bersara),” katanya kepada Agenda Daily.


Cubaan seludup 12kg dadah guna ikan sejuk beku dipatahkan

Jabatan Kastam Diraja Malaysia mematahkan cubaan menyeludup lebih 12 kilogram (kg) dadah ke luar negara bernilai lebih RM500,000 dengan menggunakan 23 kotak polistirena mengandungi ikan sejuk beku antaranya ikan merah dan kerapu di sini, 29 Sept lepas.

Penolong Ketua Pengarah Kastam Zon Sabah Datuk Abdullah Jaapar berkata dadah dipercayai Methamphetamine 9.21kg bernilai RM331,956, dan Ketamine 3.19 kg dengan nilai RM169,070 itu dirampas di Cawangan Kargo Udara, Lapangan Terbang Antarabangsa Kota Kinabalu (LTAKK).

“Lebih kurang pukul 5 petang, Cawangan Kargo Udara, LTAKK telah menerima makluman bahawa terdapat bungkusan plastik yang mencurigakan dan disyaki mengandungi bahan terlarang dadah di dalam kotak polistirena ikan sejuk beku untuk tujuan eksport ke luar negara.

“Kes dirujuk kepada Cawangan Penguatkuasaan, LTAKK dan hasil pemeriksaan lanjut mendapati 23 bungkusan plastik lutsinar yang dijumpai di dalam 23 kotak polystyrene mengandungi hablur kristal yang disyaki dadah,” katanya lapor Bernama.

Abdullah berkata ini merupakan kes kedua tahun ini dengan modus operandi sama iaitu menggunakan kotak polistirena mengandungi ikan sejuk beku eksport luar negara bagi mengaburi pihak berkuasa, dengan kes pertama ialah cubaan menyeludup 8.66kg dadah bernilai RM404,375 pada 29 Ogos lepas.

Beliau berkata kes disiasat di bawah Seksyen 39B(1)(a)(b) Akta Dadah Berbahaya 1952 dan beliau menyeru orang awam memberi kerjasama dengan menyalurkan maklumat berkaitan kes itu atau sebarang kegiatan penyeludupan dengan menghubungi Talian Bebas Tol Kastam 1-800-88-8855 atau Pejabat Kastam terdekat.


Pertumbuhan KDNK mungkin lepas anggaran rasmi: Tengku Zafrul

Pertumbuhan ekonomi Malaysia mungkin dapat melepasi anggaran rasmi antara 5.3 dan 6.3 peratus pada 2022 apabila negara mencatatkan pertumbuhan pantas dalam suku kedua pada 8.9 peratus dan jangkaan prestasi kukuh pada suku ketiga.

Menteri Kewangan Tengku Datuk Seri Zafrul Tengku Abdul Aziz berkata Malaysia dijangka mencatat pertumbuhan yang lebih kukuh pada suku ketiga meskipun keadaan ekonomi global yang lemah serta peningkatan dolar AS, lapor Bernama.

“Angka baharu (unjuran) akan diumumkan pada 7 Okt.

“Juga penting adalah inflasi di Malaysia kini berada sekitar 2.8 peratus dalam tempoh tujuh bulan pertama, dasar monetari kita kekal akomodatif walaupun Bank Negara Malaysia (BNM) telah menaikkan kadar dasar semalaman (OPR) sebanyak 25 mata asas (lagi) kepada 2.50 peratus yang masih lebih rendah berbanding tempoh sebelum krisis (COVID-19) pada 3.0 hingga 3.25 peratus,” katanya.

Beliau berkata demikian pada pada forum setengah hari yang diadakan secara hibrid bertajuk Pemulihan dan Daya Tahan: Tumpuan kepada Perniagaan ASEAN, anjuran Bloomberg, di sini, hari ini.

Tengku Zafrul berkata subsidi telah banyak membantu meredakan kesan daripada kenaikan harga tenaga kepada rakyat Malaysia dan juga dalam usaha mengawal kadar inflasi.

Namun, katanya, peruntukan subsidi akan berjumlah sekitar RM80 bilion tahun ini yang mana merupakan yang terbesar dalam sejarah negara.

“Kita beruntung kerana dapat melihat apa yang kita capai hari ini. Sudah tentunya kedudukan Malaysia sebagai pengeksport bersih komoditi telah membantu. Bagi eksport, kita merupakan bahagian penting daripada rantaian bekalan (global) bagi pembuatan,” katanya.

Mengenai Bajet 2023, beliau berkata kerajaan akan menumpukan kepada tiga bahagian utama iaitu mengekalkan pertumbuhan ekonomi, memastikan pertumbuhan ekonomi yang mampan dan inklusif serta tanggungjawab fiskal.

Tengku Zafrul berkata sektor kewangan masih kekal stabil di tengah-tengah kenaikan kadar faedah secara berperingkat oleh Bank Negara Malaysia (BNM).

“Sudah tentunya ada kesan sampingan daripada kenaikan kadar terhadap ekonomi. Apa yang kita lihat adalah ekonomi kita berkembang kukuh, jadi kita mampu untuk menaikkan kadar,” katanya.

Mengenai risiko ringgit berada dalam tekanan disebabkan oleh dasar monetari yang ketat, Tengku Zafrul menegaskan kerajaan tidak akan terlalu fokus kepada prestasi mata wang kerana ia akan terus menumpukan kepada prestasi ekonomi jangka sederhana dan jangka panjang.

“Anda perlu memahami kadar inflasi di Amerika Syarikat (AS). Instrumen monetari yang ada di Malaysia atau pasaran lain bergantung kepada senario ekonomi negara itu.

“Kadar inflasi di Malaysia dalam tempoh enam hingga tujuh bulan (2022) adalah 2.80 peratus jadi kita boleh mempunyai dasar ekonomi akomodatif, yang disokong oleh sokongan fiskal yang sangat besar,” katanya.


Vaksin tiada paksaan, sama seperti lesen memandu

Soalan: Saya tidak setuju terus paksa disuntik vaksin terhadap pegawai kerajaan. Perlu dilihat kerana pemikiran mereka berbeza-beza. Mereka mempunyai hak asasi. Apakah pandangan tuan?

Jawapan: Kerajaan memberi peluang kepada rakyat dan pegawai kerajaan membuat pilihan. Bukan mandatori pun.

Namun kerajaan juga mempunyai hak untuk mengarahkan mereka yang berisiko ini agar mereka disuntik vaksin. Hak menjaga kepentingan umum adalah lebih utama dari hak segelintir rakyat yang degil.

Ibarat lesen memandu, tidak wajib setiap rakyat memiliki lesen yang sah.

Tetapi jika membawa kenderaan di atas jalan raya, wajib memiliki lesen memandu.

Adakah dengan mempunyai lesen memandu itu kemalangan tidak berlaku?

Kemalangan tetap berlaku atas kecuaian manusia, tetapi lesen itu adalah salah satu cara mengatur manusia supaya lebih berilmu dan berdisiplin.

Golongan menolak vaksin ini, apabila berada dalam sesuatu lokaliti, dibimbangi mereka mudah dijangkiti dan wabak boleh berlaku dalam kalangan mereka.
Tujuan kerajaan mengadakan polisi tertentu adalah bagi melindungi mereka dan menjaga kebajikan mereka.

Perkara sebegini lah mereka tidak faham.

Dr Suhazeli Abdullah
Pakar Kesihatan Keluarga


56.8 peratus terima dos penggalak

Seramai 13,373,479 atau 56.8 peratus individu dewasa telah menerima suntikan dos penggalak sejak program itu dilancarkan 13 Oktober tahun lalu, lapor Kementerian Kesihatan (KKM), hari ini.

Menerusi laman sesawangnya yang dikemas kini pagi ini, KKM memaklumkan semalam sahaja sebanyak 109,661 individu telah menerima suntikan dos ketiga itu.

Sementara itu, seramai 22,938,190 atau 97.5 peratus populasi dewasa telah lengkap divaksinasi, manakala 23,214,625 atau 98.7 peratus lagi menerima sekurang-kurangnya satu dos.

Pada masa sama lebih 5.67 juta remaja berusia 12 hingga 17 tahun telah menerima suntikan vaksin Covid-19.

Daripada jumlah itu seramai 2,796,021 remaja melengkapkan suntikan vaksin masing-masing, sementara 2,875,825 remaja lagi menerima sekurang-kurangnya satu dos.

KKM juga memaklumkan sehingga kini 206,748 atau 5.8 peratus kanak-kanak berusia lima hingga 11 tahun telah menerima suntikan vaksin Covid-19. Semalam sahaja, seramai 36,306 dos vaksin diberikan kepada golongan itu.

Keseluruhannya, sebanyak 65,198,894 dos vaksin diberikan kepada populasi negara, termasuk rakyat asing, sejak Program Imunisasi Covid-19 Kebangsaan (PICK) dilancarkan 24 Februari lalu.

Daripada jumlah itu, 25,734,211 atau 78.8 peratus individu telah lengkap divaksinasi, dan 26,297,198 atau 80.5 peratus lagi menerima sekurang-kurangnya satu dos.


[KEMAS KINI] SPRM, polis siasat surat akujanji sokong Zahid jadi PM

Suruhanjaya Pencegahan Rasuah Malaysia (SPRM) telah membuka kertas siasatan untuk meneliti surat akujanji yang dikatakan menyokong Datuk Seri Ahmad Zahid Hamidi sebagai Perdana Menteri Malaysia kesepuluh.

Ketua Pesuruhjaya SPRM Tan Sri Azam Baki, yang mengesahkan perkara itu, berkata agensi berkenaan telah menerima laporan mengenai perkara itu.

“Kami telah menerima aduan mengenai surat tersebut dan dakwaan itu.

“SPRM akan membuka kertas siasatan supaya perkara itu dapat diteliti,” kata Azam menurut laporan The Star hari ini (3 November 2022).

Beliau berkata siasatan akan dilakukan mengikut Seksyen 23 Akta SPRM kerana salah guna kuasa.

Menjawab soalan, Azam tidak menolak kemungkinan memanggil individu tertentu untuk direkodkan kenyataan mereka.

“Biar pegawai saya yang tentukan siapa yang perlu dihubungi. Mereka akan berbuat demikian selepas melihat dokumen yang telah diserahkan kepada mereka,” katanya.

Semalam, tular surat Akujanji yang ditandatangani calon-calon UMNO yang akan bertanding pada PRU-15 kali ini.

Surat yang tular dalam media sosial itu ditandatangani calon UMNO, Datuk Seri Shamsul Anuar Nasarah, ia antara lain menghendaki semua calon UMNO yang bertanding atas tiket Barisan Nasional (BN) supaya setia dan patuh kepada arahan Presiden parti, Datuk Seri Ahmad Zahid Hamidi yang juga Pengerusi BN.

Kandungan utama surat tersebut meminta semua calon UMNO dan BN menyokong Zahid sebagai calon Perdana Menteri sekiranya BN memenangi PRU-15 pada 19 November nanti.

Dalam surat tersebut semua calon juga perlu bersetuju supaya kes mahkamah yang sedang dihadapi pemimpin UMNO digugurkan dan siasatan dihentikan dengan serta-merta.

Bagaimanapun, Shamsul Anuar dalam satu kenyataan Facebook tampil membuat penafian berhubung surat tersebut.

“Disahkan bahawa Akujanji yang disebarkan dan sedang viral ini adalah palsu dan tidak benar,” katanya.

Sementara itu, Setiausaha Politik Shamsul Annuar, Datuk Azizan Md Zain hari ini turut membuat laporan polis berhubung surat berkenaan.

Menyifatkan dakwaan sokongan terhadap Zahid menjadi Perdana Menteri seperti disebut dalam surat itu, Azizan berkata ia hanya rekaan semata-mata.

Beliau membuat laporan di Ibu Pejabat Polis Daerah Dang Wangi hari ini, sambil mengatakan kononnya perjanjian itu adalah palsu dan dibuat dengan niat jahat.

“Saya berjumpa Shamsul Annuar di pejabat kami di Menara Dato Onn dan bertanyakan mengenai kesahihan perjanjian itu.

“Dia memberitahu saya bahawa dia tidak menandatangani perjanjian sedemikian dan ia adalah palsu dan berniat jahat,” katanya menurut The Star.


100 penduduk serah borang sertai Bersatu kepada Muhyiddin

Seramai 100 penduduk di sekitar Sungai Terap, Muar, Johor hari ini secara rasmi menyertai Parti Pribumi Bersatu Malaysia (Bersatu).

Penduduk yang diketuai Khalil Mohamed turut menyerahkan borang keahlian kepada Presiden Bersatu Tan Sri Muhyiddin Yassin pada satu majlis ringkas.

Pengerusi Perikatan Nasional (PN) yang juga bekas Perdana Menteri itu turut memuat naik gambar penyerahan borang keahlian itu dalam Facebook beliau.

“Alhamdulillah, hari ini saya menerima 100 keahlian baharu BERSATU. Borang disampaikan oleh Saudara Khalil bin Mohamed yang mewakili penduduk sekitar Sungai Terap, Muar.

“Terima kasih atas sokongan anda kepada Bersatu dan Perikatan Nasional,” kata Muhyiddin.

PN bertanding di semua 56 kerusi Dewan Undangan Negeri (DUN) Johor pada Pilihan Raya Negeri (PRN) yang akan diadakan pada 12 Mac ini.

Semua calon itu selesai melafazkan Ikrar Aku Janji Antirasuah, pada satu majlis yang diadakan di Johor Bahru, hari ini.

Terdahulu, Muhyiddin berkata lebih membanggakan, PN menjadi satu-satunya parti yang mewajibkan calon-calonnya melaksanakan ikrar sedemikian.

“Ini membuktikan komitmen parti yang sangat tinggi dan berterusan dalam perjuangan membanteras rasuah seterusnya mewujudkan sebuah pentadbiran kerajaan negeri yang bersih dan berintegriti.

“Ada empat intipati penting dalam aku janji tersebut yang turut merangkumi pematuhan sepenuhnya undang-undang seperti mana diperuntukkan dalam Akta SPRM 2009 dan undang-undang berkaitan semasa menjalankan tugas sebagai Ahli Dewan Undangan Negeri (ADUN) Johor,” katanya.


Pembangkang wajar terima tawaran PM, kata Majlis Ayahanda Malaysia

Majlis Ayahanda Malaysia (MASIA) meminta semua pihak terutama parti pembangkang menerima tawaran dan inisiatif dibuat Perdana Menteri, Tan Sri Muhyiddin Yassin dalam mengakhiri kemelut politik tanah air, demi kepentingan rakyat.

Pertubuhan itu juga yakin inisiatif mengadakan kerjasama rentas parti politik adalah langkah tepat pada masanya, kata Bendahari MASIA Zamrin Hamzah dalam kenyataan di Facebook, hari ini.

Sehubungan itu MASIA berpendapat semua pihak terutama pembangkang wajar menerima tawaran itu dengan tangan terbuka demi kepentingan rakyat dan negara.

“Demi rakyat dan negara, kerajaan Perikatan Nasional (PN) rela berkongsi kuasa dengan pembangkang dalam usaha memerangi Covid-19.

“Saya amat bersimpati dan teruja dengan kepemimpinan Perdana Menteri. Belum ada pemimpin seperti ini yang sanggup berkorban dalam mendepani masalah rakyat dan negara,” katanya.

Zamrin atau lebih dikenali sebagai Tok Ayah Zamrin berkata pandemik Covid-19 adalah perang alaf baru di seluruh dunia yang belum pernah sesiapa pun mengalami dan memenangi serta menyelesaikannya.

“Perdana Menteri Malaysia diasak dari segenap penjuru oleh lawan dan kawan. Musuh dalam selimut menikam belakang Perdana Menteri secara terang-terangan.

“(Namun) saya lihat Tan Sri Muhyiddin tabah dan cekal menghadapi cabaran ini.

“Semoga Malaysia kembali ke landasan yang betul dengan pemulihan ekonomi negara. Semoga rakyat Malaysia boleh hidup dengan aman damai berkongsi kekayaan dengan rakyat jelata,” katanya yang menjunjung tinggi titah Sultan Johor berkaitan polemik politik sekarang ini.

Semalam, Perdana Menteri menawarkan untuk menjalin kerjasama rentas parti antara kerajaan PN dengan parti di luar kerajaan sekiranya usul undi percaya terhadapnya diluluskan di Dewan Rakyat pada 7 September depan.

Beliau dilaporkan berkata, cadangan itu dibuat bagi membolehkan kerajaan terus berfungsi ketika pandemik Covid-19 dengan sokongan bi-partisan di Parlimen dan mengelakkan kumpulan kleptokrat memerintah jika kemelut politik berterusan dan tidak diselesaikan segera.


Terpaksa tinggal bayi depan surau sebab tak mampu

Perkongsian kisah seorang bayi lelaki yang ditinggalkan di depan sebuah surau gara-gara kedua ibu bapanya tidak mampu dari segi kewangan untuk membesarkannya, begitu menyayat hati para pengguna TikTok.

Malah para pelayar yang menonton video perkongsian akaun TikTok @boboy9077 itu berpandangan pasangan tersebut bukan membuang anak mereka sebaliknya untuk memberi kehidupan lebih baik buat si kecil.

“Kami mohon maaf kerana tak dapat membesarkan Muhammad Arif atas sebab ekonomi.

“Kami mohon sesiapa yang dapat dan sanggup membesarkan dia. Kami sangat-sangat berterima kasih” bunyi nota yang ditinggalkan di samping bayi tersebut.

Ini hanya satu daripada ribuan kisah lain yang dikongsi di media sosial susulan kesempitan hidup dihadapi rakyat negara ini sejak kebelakangan ini.

Rentetan ribuan orang kehilangan pekerjaan akibat pandemik beberapa tahun lalu dan sehingga kini kehidupan rakyat masih belum pulih malah terus kesempitan sehingga hari ini ditambah dengan peningkatan kos sara hidup saban hari.

Malah ada yang sanggup berjalan kaki dari Selatan ke Istana Negara untuk menuntut agar pengeluaran Kumpulan Wang Simpanan Pekerja (KWSP) dibenarkan.


Polis KL rampas dadah lebih RM1 juta, tahan empat lelaki

Polis Kuala Lumpur mematahkan kumpulan kongsi gelap selain merampas dadah bernilai lebih RM1 juta dan menahan empat lelaki dalam beberapa serbuan awal minggu ini.

Ketua Polis Kuala Lumpur Datuk Azmi Abu Kassim berkata serbuan pertama dilakukan pada Selasa (5 Julai) di tempat letak kereta sebuah kondominium di Jalan Bukit Segambut pada kira-kira jam 6.40 petang di mana seorang lelaki berusia 26 tahun ditahan.

“Kami merampas 3,000 pil ekstasi dan wang tunai RM500 daripada kereta suspek. Dia juga didapati positif ganja,” katanya pada sidang media di ibu pejabat polis Kuala Lumpur pada Khamis (7 Julai).

Katanya, siasatan membawa polis ke sebuah pusat beli-belah di Jalan Dutamas, di mana seorang lelaki berusia 27 tahun ditahan beberapa jam kemudian.

“Kami merampas 10.14 kilogram ganja daripada kereta suspek,” katanya.

Azmi berkata, serbuan terakhir dilakukan di sebuah kondominium di Ampang kira-kira jam 1 pagi pada Rabu (6 Julai).

“Kami menahan dua lelaki berusia 29 dan 31 tahun. Kami turut merampas 142.02 kilogram ganja, 15.12 kilogram syabu, 785 gram heroin asas dan sepucuk revolver dengan sembilan peluru,” katanya.

Menurutnya dadah yang dirampas daripada ketiga-tiga serbuan itu dianggarkan bernilai RM1.06 juta.

“Dadah itu mungkin dibekalkan kepada 300,000 pengguna. Kami percaya sindiket itu telah aktif sejak kira-kira lima bulan lalu,” katanya.

Azmi juga berkata sindiket itu memilih kondominium mewah untuk menyimpan dadah bagi mengelak dikesan

“Suspek mempunyai rekod jenayah lampau, dengan seorang dikehendaki bagi kes bunuh. Kami percaya sindiket itu bukan sahaja mengedar dadah tetapi juga terlibat dalam gangsterisme,” katanya.

Menurutnya lima pucuk pistol telah dirampas setakat tahun ini dan polis Kuala Lumpur komited dalam mengekang ancaman dadah.

Beliau menggesa orang ramai membantu polis dengan menyampaikan maklumat berkaitan sebarang jenayah terutama berkaitan dadah.

“Kerjasama daripada orang ramai adalah penting dalam perang kita menentang ancaman dadah,” katanya.


SC peroleh bukti kukuh gantung lesen DDNK, kata Awang Adek

Penggantungan wakil Perkhidmatan Pasaran Modal milik Pengarah Eksekutif dan Pengurus Dana Inter-Pacific Asset Management Sdn Bhd (IPAM), Datuk Nazri Khan Adam Khan, dibuat berdasarkan bukti-bukti yang diterima Suruhanjaya Sekuriti Malaysia (SC).

Pengerusi SC Datuk Seri Awang Adek Hussin bagaimanapun berkata mana-mana pihak yang digantung lesen berhak membuat rayuan kepada suruhanjaya itu.

“Kita tak nak cakap lebih lanjut sebab dalam proses rayuan. Kita bagi dia rayuan. Kalau saya cakap banyak nanti macam mana, ini peluang rayuan belum digunakan.

“Jadi kita bagi proses ini dengan telus. Kita tidak ada masalah dengan sesiapa pun. Kita cuma mahu memastikan kepentingan pelabur dan pasaran adalah dilindungi, itu sahaja,” katanya kepada media selepas hadir melancarkan Pameran Pendidikan Pelabur sempena bulan celik kewangan di Pusat Konvensyen Kuala Lumpur.

Memetik Awani, Awang Adek juga menafikan SC lambat bertindak kerana setiap aduan yang diterima dinilai dan disusuli dengan tindakan yang tidak terburu-buru.

“Sebab itu, kadang-kadang orang merasakan SC ini lambat nak bertindak. Mengapa lambat sangat? Sebenarnya bukan lambat.

Kita perlu kumpul bukti-bukti. Kita tak mahu asalkan orang buat aduan, kita terus hantar pasukan kita pergi menggeledah syarikat itu.

“Apa akan terjadi kepada syarikat kalau ia tersenarai di Bursa Malaysia, harga saham akan jatuh apabila orang tahu SC sudah pergi kepada syarikat A, B, C itu.

“Jadi kita kena ambil tindakan bahawa memastikan bukti ini jelas, nyata dan cukup untuk kita mengambil tindakan.

“Apa-apa tindakan oleh SC, percaya dan yakinlah bahawa tindakan ini adalah wajar selepas kita kaji dan nilai bahan bukti dan sebagainya,” katanya

Semalam media melaporkan, lesen Nazri Khan digantung untuk tempoh enam bulan, berkuat kuasa sejak 6 Oktober 2022.

Jurulatih saham yang terkenal dengan tagline ‘Tak Handsome Tak Apa Janji Kaya’ itu digantung lesennya oleh SC kerana pelanggaran pentadbiran dan bukan melibatkan pengurusan dana, kata pengurusan IPAM.

IPAM berkata, pihaknya mempunyai rekod prestasi yang kukuh dalam dana unit amanah dan pengurusan portfolio sejak lebih 30 tahun lalu dengan dikawal peraturan dan kawal selia ketat yang ditentukan SC.